url: =Tang Ka Lungtup ~ Cin Lian Khai :: ZOMI DAILY\nTang Ka Lungtup ~ Cin Lian Khai\nposted on 7 March 2016 at 7:26 am Lomkholna: Cinliankhai, News, Zomi\nThumatai: Zunloh tulpan kai Zogam le Zomi Subingtai pan Lengtonghoih ah maciang suankhawm in I gam giabang zunleng ci-ing e, khangsawm momnote tubang cing in nungnuam vabang a lennang, sinlung khauhual bang hual khawm leng ci-ing ee.\nKiukna: Minam picing khat leh Thuneihna bukim kingah ding ( Zomi Identity and Self Determination) a, Zomite Burma bup minam tuamtuam tawh liangko kikim in hamphatna akikim in ngah ding hi( Equality and Human Rights)Mikhutnuai ah omnawn lo in, Zogam ah Zomi in thunei ding a, Zosuante i telcingte bek in kumpi le kumpi nasep mipi deihbang in sem ding hi.\nPilna Siamna (Education): Sanginn khempeuh suang innpi in leitungbup level in kilam ding ban ah Zogam ah University namcin om in gam khangtote pan a hoih penpen siate tawh khut kilen in Zomite pilna siamna sin ding hi.Nidang in tate sangkah sakzolo nule pate in, a tate sangkah man sumngah ban ah Nidang in Zolai tan 4 ciang bek hong kisinsak pen Zogam hong paalun ciang lai a tamzaw Zolai tawh kisin ta ding hi.\nSumlei Sumzuakna( Economy): Sum lei sumzaukna ah a zawng ahau, a thuneilo ki deidan lo in kidem ziahziah ding a, tangpi tangta pha tuam ding hi.Zogam leitang a Pasian hongpiak leisung leipua sumpiang khempeuh Zomite sem in Zomiten hamphat pih hauhpih ding hi.Zogam leisa tawh kituak Singkung Lopa le khaici namcin kisuan ding a, leitungbuk ah Zogam bawl vante in tamman in Zomite hau in minthang ding hi.Leitung bup sumbawl, khualzinte tawh suakta tak in kizom in, Zogam a mualhoihte ah khualzinmi tam mahmah ding a, Zomiten hamphat pih mahmah ding hi.\nKizopna Lampi (Transportation) :Zogam khuano khempeuh ah Cement kizuk dikdek lampi hoih mahmah tung ding a, Zomite khetawh khuazin cihbang omnawn lo in, mawtaw hoihnono tawh tai zialzial ding hi.A tawmpen khuapi le khua sawm ah Vanleng tualpi om ding in, khualzin mi pul ziahziah ding hi.\nElectricity ( Meitha):Zogam Khua khempeuh ah meitang lua kisa Vangam bang in tee dimdiam ding a Zogam etlawm mahmah banah, sing puakpuak kullo in meitawh anletui kihuan ding hi.\nWater Supply ( Tui):Zomi khempeuh in tui tawh patauh kul hetlo I muandawn pan thu siangtho cidam huai mahmah, tuitawi kullo in innsung hong tung ding hi.Tuate hang in Zomite tawldam cidam pil in khansau ding hi.\nHousing (Inn): Inn khempeuh suanginn in kilam ding ban ah, gamgi kizopna ah Sumbawlna Innpi ( Trade Centre) a kicing mahmah in kilam ding a, Zomiten huahpih minthang pih mahmah ding hi.\nCommunication (Kihotheihna): Zogam mun khempeuh ah, leitung bup tawh kibang in phone le internet tuamtuamte man olno tak in mikhem peuh in zang thei in, I hunzatdan hon olsak ban ah I tawl hong dam sak mahmah ding hi. Leitung bup Radio le TV station Zogam mun tampi ah om in Zomite thutheihna le pilna khang in a kiam ngeilo in pilin hauden ding hi.\nCidamna( Health): Zatopi hoih, Siavuan siam, Vanzat hoih kicing le Helicopter kicing a tawmpen khuasawm ah om ding a hihman in natna neu nono le nausuahna hang in Zomite sinawn lo ding a, Zomite cidam in khansau ding hi. Cidam leng sum kikhol thei a hihman in kihauh lawh liang ding hi. Tua ban ah khua khempeuh ah a kicing in siavuan siam kikoih ding hi.\nBitna/Lungmuanna( Security): Zomi galkapte kumpi galkap tang in hong ding ding uh a, nidang a kisimmawh bawl, kibawlsiatnate omnawn lo in Zomite bitna ding Zomite sem ding a, Zogam le Zomi lungmuang mahmah ding hi.\nKhua le Tuivai( Social Welfare): Kumpi sumtawh Zomi Khangno kipawlna in khua khempeuh ah om in veng le paam vai tanu sem ding a, leitung bup a Zomi laizomte lungnop khawlmun ding mun le muan hoihtak bawlsak in Zomite ki-itna khangsak semsem ding hi.\nLai Lam (Literature): Zogam Khua khempeuh ah Laibu Sal le laibu namcin kikoih ding a, Zomi khempeuh in khantohna in zang ding hi. Tua ban ah Zolai pen University dong kisin ding a hihman in Zomiten lai kician khat nei ding hi.\nNgeina(Culture): Zongeina kepna Inn hoih tampi, Zongeina Sinna sangte, le Zongeina kemcing ding kipawlna gina khua khempeuh ah kikoih ding a, Zomite ngeina leitungbup in hong theihpih in Zomite minthang in hau semsem ding hi.\nTumging leh Gualnopna( Music and Entertainment): Kumpi sum zang in Zomite sung ah tumging le la tawh kisai Innpi,vanhoihkim le kipawlna kiciam mahmah om ding a, a uk le talent neite kipattah ban ah leitung bup ah minthang in hong hauzo ding hi.\nKimawlna( Sports): Kumpi sum zang in Zogam ah kimawlna mun innsung(indoor) le innpua(outdoor) kicing le leitungbup sen in kibawl ding a, Zosuan talent nei le a ukte kipawlna in pattah in leitung bup ah minthang ban ah Zomite hong pahtawi ding hi.\nThukhupna( Conclusion): Zota lungtup tuibang tunnang, sinthu khat in tuibang luangkhawm in, pupa satsa Zogam giabang zunkhawm leng ci-ing ee. Sian aw na Zomite hambang hong huai lai inla,zuasiam Siansinthu khaubang hong sutsak aw.\nCin Lian Khai ( USA-Tawmvei)\nZomi in ka piang;\nZomi in ka nungta:\nZomi in ka si ding.\nPrevious: Mite Nuntakna Kilamdangsak Thei Teh ~ Hau Za Cin\nNext: US gamsung khualzinna pawlkhat – 65\nTedim Zatopi kizuan semsem, Siavuan tungthak\nMalaysia gambup ah Operasi kibawl kawikawi, mi 500 val kimankhin\nIndia ah alenglai vanleng khat ii akongkhak kiasuk in innkhat dengkha


timestamp: atn

url: =Tulaai Leitung Thuthang Tuamtuam Updates May 28, 2014\n· T A B te hawm Days of Development Khol 1,Hawm 2,page ( 2 ) na May/June ah 914-Zomi gelh ten kha nih sung in a laih kei vua leh sum Kyats/ 50000 pia in kha nih thong kia ding cih suah Uhi. Office phone:0947175176, G /S phone:0949278906. Hq-Vangteh khua hi. Hih pen Editor maw? TAB Zum pan maw ? Gen cianna omlo hi. Hih peen Zomi deihlo te nasepna hi a Guallel a cihna ding theilo akhuaksa lua a ahaipianpian ta pawlkhat igelh ahihman in hihbang a khuak manlo I Zomi pihte ihuh zawh zah a huhding ei Minam pi Zomi te khutsung ah om hi. Siatna apian ciang dawi mangpa anuam mahbang in hihbang thukhat ong om ciang dawi mangpa tate zong lawp thei mahmah uh ahihman in kha gaaldo ciat ni. Hih thu amanlo ahihna genzong kullo in mihingkheem peuh itheihsa ahihi. Zan lam ciang hih Zomi deihlo pawlpeen Rohingya dinmun asuak uh hita ahihman in ongkisun takpi ding a bomb khawng sukham in buaina ongbawl laai mai khading uhhi.\n· Kawlgam gaalkaap leh Kachin gaalkaap KIA te akikap nawnloh nading in Langnih tuakpan makaai ding a kiteelkhia makaai 5 tuak Mitkyina khuapi sung a om KIA kizopna zumpi sung ah May 28, 2014 ni in nasia tak kikum khawm uhhi.\n· Mualtung miten igengen Federal akici peen ingah taktak theih nading in 2008 Kawlgam pingpei thukhunpi ilaih masak kul ahihi ci in 8888 makaai Ko Min Ko Naing in May 28, 2014 ni in genkhia ahihman in Mualtung mite lungsim mankhia lian a Mualtungmi te in Suai kaai ziahziah uhhi.\n· Thailand gam sung Gaalkaap in thuneih na alaakzawh leitung gambup in nasiatak gensia ahihman in May 28, 2014 ni in amat uh gam makaai 253 lakpan 124 khahkhia uha, Lubawk zawdeuh teng keemlaai uhhi. Zan 12 pan zingsang nai 4 dong kuamah pusuak theilo cin khiamsuk uhhi.\n· China gam ah Phone leh Internet zang in China gam anawngkaai sak tam ahihman in Khakhat sung China kumpi nasia tak khaktan ding in May 28, 2014 ni in taangkokhia hi. Adiak in WeChat Internet azang mipi Awn 800 vaalte khaktan nopna hi ci in genkhia uhhi. Akibang mah in nidang in zong Face book leh Tweeter te zong khaktan ngei uhhi.


url: =Zefaniah 1 | Siantongluan.net\nZefaniah 1 |\nAmon tapa Josiah, Judah gam kumpi ahih laitakin, Topa in Zefaniah tungah hih thu a pia hi. Zefaniah pa Kushi hi a, Kushi pa Gedaliah hi a, Gedaliah pa Amariah hi a, Amariah pa pen Kumpi Hezekiah ahi hi\nTopa in hih bangin thu gen a, "Leitunga om na khempeuh ka susia ding hi.\nMihing leh ganhing, vana leeng vasa leh tui sunga ngasa, a vekpi-in ka susia ding hi. Migilote ka susia ding a, leitunga om mihing khempeuh ka susia ding hi. Topa ahi keimah in hih thu ka gen khin hi.\n"Judah gammi khempeuh susia mangin, Jerusalem khuami khempeuh ka sumai ding hi. Baal milim biakna a them banglai khempeuh leh tua milim na a sem siampite ahi a, keima siampite ahi zongin, a vekpi-in ka sumai ding hi.\nInnkhum zangah kahto-in, ni, kha, leh aksi a bia mi khempeuh ka susia ding a, keimah hong bia-in, keima tungah thuman ding gen napi-in, Milkom pasian min tawh a kiciam teiteite zong, ka susia ding hi.\nLam pialin, kei hong zui nawnlote, thudong dingin kei kiangah hong pai nawnlote, ka susia ding hi," a ci hi.\nTopa Pasian mai-ah gamdai takin om un! Topa ni hong naita hi. Topa in biakna-a sa gawh bangin a mite a go dingin kithawi a, a gawh ding mite siansuah khin hi.\nTopa in hih bangin thu gen a, "Tua bangin mite a kigawh ni-in, uliante leh kumpipa tapate, leh gamdangte ngeina a zuite khempeuh, gim ka pia ding hi.\nLawki mite bangin biakinn sungah a lamte, khemna leh thahna tawh a ngah uh vante tawh, a topa uh inn a dimsakte khempeuh, tua ni mahin gim ka pia ding hi," a ci hi.\nTopa in hih bangin thu gen a, "Jerusalem khua-a om Ngasa Kulh kongpi-ah mite kikona na za ding uh a, tua khuapi Veng Nihna sungah mite kahna leh mual neute tungah a puak zaizai na za ding uh hi.\nKhuapi Veng Nuainung sungah a teng mite aw, hih bang gamlumna na zak uh ciangin kapin thum un. Bang hang hiam cih leh sumbukte khempeuh si ding uh hi.\n"Tua laitakin Jerusalem khuasung meivak tawh ka zong ding a, thuphawk loin, a ngeina bangun omcip a, Topa in a pha hita leh a sia hita leh bangmah bawl ngeilo hi, a ci mite, gim ka pia ding hi.\nAmau neihsa khempeuh kisut ding a, a innte uh kisuksiatsak ding hi. Inn a lam hangun a sungah teng khalo ding uh a, leenggui a suan hangun a leenggahzu dawn khalo ding uh hi," a ci hi.\nTopa ni hong naita a, nai mahmahin hong tung hathat hi. Tua Topa ni hong tun ciangin galhang pente nangawn cimawhin kap ding uh hi.\nTua ni pen heh mahmah ni, lungkham sinkham ni, tuahsia-in kisuksiat gawp ni, khua zingin mai mial ni, meiipi kai-in huihpi nun ni,\ngaldona ding peengkul a kitum ni, kulhnei khuapite leh a tausangte a kisimna-in galkapte a kiko ni hi ding hi.\nTopa in hih bangin thu gen a, "Mihingte tungah lungkhamna lianpi ka tungsak ding a, amaute in mittaw bangin khua a zawt ding uh hi. Keima tungah amaute hong khial uh ahih manin, a sisan uh tui bangin kithehthang ding a, a luanghawm uh leilakah muatcip ding hi," a ci hi.\nTopa heh thuk ni hong tun ciangin a ngun leh a khamte un amaute honkhia zolo ding hi. Ama hehna meikuang in leitung khempeuh kangtum ding a, thakhat thu-in leitunga teng mi khempeuh a sumai ding hi.\nTedim Lai Siangtho / Laibu: Zefaniah 1


url: =Zomi leh Power (Zomi and Power) ~ Pau Sian Lian :: ZOMI DAILY\nposted on 14 November 2016 at 8:57 am Lomkholna: Article, Pausianlian\nTulaitak politic lam ah kilo mun mahmah kammal khat-in power cih a hihi. Politic lam mipil te’n power cih kammal a khiat uhteh, i deih(lungtup) khat ngahzawh na dingin midangte zattheihna, na ci-uhhi. Makai khat, gam khat-in amau power zatna dingin akisam pelmawh vanzat (tool) pawlkhat neih masak kulhi. Tua vanzat te pen power khauh, power nem leh smart power cihte ahi hi.\nThatang zatna (zum-le-hiam) zatna in power khauh zatna hi. Tua bek thamlo ngimna khat peuhpeuh tangtunsakna hangin pahtawina zong power khauh mah a hihi. Thatang zatna i cihteh a diak-in thatang, thauvui thautang mahtawh do gawpnate hi a, ciang(stick) zatna zong kici hi. Lungtup tangtun sakna hangin pahtawi na cihteh gentehna-in, nidang Myanmar gam-ah democracy tha piakna-in US kumpite le gam pawlkhat-in sumlam a kipan vaitampi-ah Myanmar gam hong gawt (sanction) uh a, ki-ukna kikhelna nabawl zahzah uh pahtawina-in gawtnate hong khiam nung cih policy a neih dante uh ahi hi. Hih pahtawi piakna pen ankam bulbawk (carrot/mongla-uh) zatna kici hi.\nPower Khauh Zia-le-tong:\n– Gal bawlnopna lahna in galkapte galdo ding kigin sak detna, setlam pan ahi zongin suktheih sukmawh tawh midangte phinna.\n– Galhiam muanhuai theitata hanciam in bawlna\n– Zawhthawh nop gamte’ zuak vante gam sungah lutsak lohna, zuaknop leh zong siah tampi donna, sum-le pai lamah gawtna, thau-le-hiam zuak lohna, khaktanna\n– Gamsung a om vanleng tual, tembaw khawlnate zatsak lohna le a amau vanlengte limlim zong gamhuang sungah nawkkhuan piaklohna.\n– Palai (lengla) kikhahna tawh thudam in zolbawlna\n– Ngeina, upna, biakna le sandan kilamdangte theihsiamna\n– Gamdangte thangthu tuanthu le makaite mimal thupitnate theihsakna\n– Thupiang na khat peuhpeuh ah a hang le a thu ciantak-in zoptheih taktak nading,kan tiltelna, kisap leh research kician tak-in bawl-in kan masa, mipi te ngaih sutna kantel masa, dong kawikawi cihte a hihi.\n– Gamkhat peuhmah in power nem a deih leh (a) Ngeina hoih (culture – midangte lunglutsak na), (b) Politic tawh kisai man neihna (political values- gamsung gampua ah mite maitan sakna), (c) Gampua tawh kisai policy (foreign policy – thuman tak le thudik tak-in ukna nei a hihlam gamdangte’ theihpihna) te kisam pelmawhhi.\nPowerte Tonkhopna: Hih power tegel pen kisam khawmtuak uhhi. Khat veivei teh power khat lam zawzaw kisapna lek thei zawhi. Gentehna-in mipilte muhna-ah Arab Spring lai, Arab gam a om mipite ngiat ki thutuak tak-in a lungpho man-un kikhelna piang hizaw-in thauvui thautang tawh kipan masa uh hileh kikhelna pi pianglo zaw dinghi, ci-uh hi. Ahi zongin galpi nihna lai-in America in nuclear bomb hong zat ek tak uhteh, galpi veng pan suak leuleu hi. Power te tonkhop dan le kizat theihdan ngaihsut huai thupawl khat om laihi.\n9/11 buaina pian ma-in Al-Qaeda te’n USA te phin zeuhzeuh zeeluh a, tua laitak president sem Clinton in Afaghansitan kumpite power nem zangin kamkhum tawh lengla na khahngei hi. Ahi zongin Talibante pen kamkhum ciangtawh kizol thei pawl hilo-in Al- Qaedate amau gam-ah suakta tak-in butom sak veve hi. President Bush leuleu lah 9/11 vai khitteh power zang nuam lua liangin, kisam lopi Iraq va do se a, ama lapsang nop democracy ki-ukna pen Arab gamte’n mudah lawh zaw hi.\nHih power nem le power khauh cihte pen mihoih, misiate’n amau deih dandan-in a zattheih uh vanzat te a hih lam phawk huai denhi. USA in Taliban le Al-Qaedate do nading in power khauh a zat laitak uh, Osama Binladin in power nem tawh nungzui tampi na zol ziahziah zo hi. Hitler bangbel minam itna cih power nem tawh Germany gam ah miteng khemzo mawkhi. US galkapte power khauh zatna hangin Arab gamte ah minsiat dikdek laitak mahin Tsunami tuikhan thuak dikdek Indonesiate huhgawp uh ahih man-in, power nem a zang hong suakkik bilbel a, Asia gam pawlkhat-ah maipha ngah mahmah uhhi.\nKumpi khat bang hi leh a muanhuai, khauhpai galkap neihzawh nang hanciam kawmkal mah-in kumpi dang, gamdang makaite, gam tuamtuam a om kipawlnate tawh kilawm bawlna, ki maingap semsem nading hanciam na ahihi. Gam vai-ah zawl hau semsemle hang thukhat peuhpeuh vaihawmteh amau’ thukimpih le theihpihna kingah in mavang tuam mahmah hi. I aw zong thawl zawdeuh hi. Tua hih man-in smart power cihpen kipawlna khatkia, mimal khatguak ki pumpei, tangtat cihbang om theilo-in zawl, lawm-le-gual zotkul hamtang hi.\nSmart power zatna pen sunkhat thu-in ki nizawh theih ziauh hilo a, kal tampi kisiau khual zinna khat ahihi. Smart power zat dingteh ngaihsut masak hamtang huai thu pawlkhat om hi. Tua tengin;\n– Ken bang deih?, Bang thu sungnuam (agenda)?\n– Hih vai-ah bang kipawlna (institution) teng tawh kimei zomthei?\n– Hong pawm thei ding lawm-legual/zawl kuateng nei, kuateng ki zolbeh thei?\n– Ka thuneihna power bangteng hiam?\n– Ka power te koiah kizang thei hiam? Koicih zatleng bun phadiak dinghiam?\n– Power kizatna ding mun-le-mual, khuahun dante koici dan hiam?\n– Power nem le khauhte zatna pan piangthei ding thute ka khinkhai masa hiam? Hih power tegeel koicih gawmtuah siamding?\n– Ka power te a zattak mahdiam?\n– Mipi le belpawl gamte thukim pihna ka ngahzo hiam?\n– Bang (result, outcome) ngahkhia nuam? , cihte geel kawmin a kizom deudeu sepna khat ahihi.\nSmart power tawh kisai gambup huam-in a kigenteh Norway gam pen etteh tak gam-in kimu diak hi. Banghang hiam cih leh;\n– Norwayte pen mipi ki-ukna ah kihual mahmah hi. Tua pen democracy kician, zatna\nzong a ci omhi.\n– UN ah ki thukimsa leitung gamhau pente’n gamzawngte gam hauhna GDP pan\n0.7% piakding hita leh gamkhangto sa tampite-in pia zolo uh-a, Norway gam ahih\nleh GDP pan 1% gamzawngte huhna-in piakhia ekhi.\n– UN makaihna tawh leitung bup tawh kisai vai tuamtuam te-ah lawp tak-in kihelden\n– OSLO zum hongin, gam tuamtuamte’ gamsung buainate ven nading (peace\nkeeping) lamah hanciam-in panpih uhhi.\nPower Thak : Power tawh kisai power nem, power khauh le smart power te i gen zo a, mipi makai\nkhangno minthang Jeremy Heimans muhkhiat khangthak hun a power thak luanzia le\npower lui te kilamdan tehkakna tomno zong i en pak dinghi.\nSmart Power Kua tengin Zang thei? Kum zalom 21 khitlam, setkhuak pilna phatak-in hong khankhiat mahmah teh power kithehthangna (power diffusion) khat hong omhi. Ni dangin kumpite bek zattheih emailte tun mikim-in kizangta a, galkap ulian te bek zattheih satelite tawh leitung etna pen tun google earth zangin mi khatpeuh-in leitung bup pheklek ziau thei tahi. Tua ahih man-in power pen mi tawmnote sungbek ah om nawnlo-in ki thehthang ta hi. Thomas Friedman in, ” tu laitak hunpen mi khempeuh in na khat peuh-ah, gamla tungzo zaw, kinawh zaw, tawmman zaw, thuklut zawk theih hun hi ” na ci hi.\nHih thuteng hangin smart power zat-na ah kihel thei(player) pen nam tam mahmah hi. Khenpi nih-in khen lehang kumpi lam le kumpi ahilo lamte (state actors and non-state actors) te hita hi. Kumpi lampan cihteh galkapte, thunei uliante cih telnop khin a, kumpi lo lam pan cihteh sumbuk zuakte, mediate cihdan, India gamte’ Bollywood a kipan USA gam a Harvard University dong kihel ngeingai hi. Kumpi ahilo lam-ah OXFAM, World Vision cihte kihel mah bangun Al-Qaeda, Boko Haram, ISIS cih mi ngongtatte zong kihel a, tua teng tungah power pen kithehthang zihziah ta hi.\nPower-te Phualsatna: Power kithehthang(power diffusion) meizom in tu laitak globalization hun-ah gam tuamtuam a om kipawlna khempeuh (kumpi lam, mipi lam) kizop, kimat, ki-awh ziazua na ong khauh pai semsem tahi. Tua ahih man-in, gamgi-kheng kizopna(transnational) cih kammal ki lim zat mahmah tahi. Hih gamgi-kheng kizopna cian tak-in enthei lehang Zomite’ kisap power koicih ngahding? Koi cihzatding? Koi-ah zang ding?, cihte tampi kingaih sun thei tuam dingin ka lamen hi.\nPolitic lam mipil Robert Keohane le Joseph Nye in a nuai-a lim bangin gamgi-kheng kizopna a om ziazua dan gentehna-in hong lakkhia uh hi. Hih limdan kizop zia tungtawn-in Myanmar gam le USA gam kizop dan gentehna-in i enpak dinghi. Lungtup khat peuhpeuh a dingin kumpi le kumpi maitang sai-in kizopna om theihi. President Obama in ama lungtup ngah nading-in U Thein Sein tawh kimaitang tuah-in kumkhawm, zol theihi. Obama in gam tuamtuam kumpi lam kipawlna (UN,Security Council) tungtawn-in U Thein Sein tawsawn thei hi.\nObama in USA gam a om mipi kipawlna (Human Rights Groups lamte le a tuamtuam) te tungtawn-in Myanmar gam a om mipi kipawlna (Actor Kyaw Thu, Yangon Free Funeral Services cihte) tawh kithuah-in Myanmar kumpi hopih theihi. A hih keileh Obama kumpi ngiat-in Myanmar gam a om mipi kipawlna (88 Generation Group – Open Society cihdan) tetawh kithuah-in ama deihna hanciam theihi. Tua bektham lo UN Security Council tungtawn-in Myanmar gam a om Myanmar Human Rights Council te thuhilhna tawh Myanmar kumpite phin thei hi. Mipi kipawlnate ut bangin zangthei cihna hilo-in luptup gina i neihleh sepkhop theih cihna hizaw hi.\nHih pen a telnop pak theih dingin ka geelpak hi-a, kipawlna khat peuhpeuh in hih phungpi te tungtawn-in kimawl theihna lahna hi. Ngaihsun zole hang tam semsem zaw lai dinghi. Zomite’n power i cihcih, Zomite lungtup ngahzawh nading in hih gamgi-khengkizop nate pan power zat nading, power lak nading, power khop nading phungpi pawlkhat kimuthei hi.\nZomite le Power: Power vai thukhup nadingin Zomite’n bang power teng nei-in, koicih zat ding cih kei mimal ngaihsut paktheih teng kong sung dinghi. A taktak-in hih pen Zomi bup khuak tui liangin kikup niloh kul thulu khat a hihi.\nZomi le Gamtat hoihna: Zomite pen nidang pek a kipan pu-le-pa te mi citak, thuman in minthang sa i hihi. Tua pen i soft power hi gige-in vaipuak khat peuhpeuh ah hong kimuang mahmah pahhi. Tua lungsim i pat kikkul hi. Koicih patding? Christian 99% omna Zogam-ah golhguk a kipan, gamtatsiatna(corruption)cih peuhmah omsak lo ding hi hang.\nMyanmar gambup pen hih gamtatsiatna-ah uang lua khina, Zomite ukna zumte, Zomite teenna Zogam-ah golhguk piak kisang ngiatlohi, cih ngeina hoihkhat hanciam huai hi. Banghang hiam cihleh, golhguk nekna pen i biak Pasian in deihlo hi. I gam-ah tangpi nasemte kumpi-in khasum a zah nih hong khankhin hi. Mipih gamdang tung tampi-om ta a, sumlut om zawdeuh in kisap teng cing ahih pahloh hang nuntak lemzaw deuhhi.\nZomi le Thukizakna: Media pen zangthei lehang power khauh mahmah khathi. Tu laitak Zomi Radio station khat I hanciam tahi. Zomi Radio (Zo pau, Burmese), Zomi website (English, Burmese), Zomi Monthly Journal (Burmese) te hanciam huai mahmah hi. I Zomi radio ah minute themkhat a hiphial zongin Burmese program zong helhuai hi. Zomite upna, ngeina hoih, dinmun, haksatna, muhna le awgingte Myanmar gambup le leitung bup theihsak ding tupkul hi.\nKawllai in monthly journal ciangbang hanciam huai laihi. Zogam thu ki thei nuam semsem ta a, ei thu eimah-in mi dangte theih dingin i gen keileh midangte’n amau ut dandan in hong na gen ding uhhi. John Arquilla in, tuhun global thukizak hun-ah gualzawhna cih pen khat veivei teh kua galkapte’n galzo cihsang kua tangthu in zo cihtawh kikhensat theizeel tahi, na cihi.\nZomi le Mipi kipawlna: Zomi sungah kipawlna thupi, omkhong lo kipawlna tam ta hi. GZA aki pan ZYA, TTWF, TYF, Siamsin, CNRWG, ECODS cihte om a, thapiak huai mahmah hi. Americate’ power nem neihbang aki lim kanteh, kumpi lampan sang mipi kipawlnate hang hizaw, kici hi. Myanmar gampen thukhunte ukna(rule of law) hat hetlo ahih man-in Zomi bupin gamsung le gamtuamtuam kizopna thukhun tawh mipihte hong panpih ding sitni(lawyer) network neizo lai lehang hoih dinghi. Gambup huam le gam tuamtuam a lawyer network te tawh ki theihneih zawhding thupi kha dinghi.\nZomi le Thu Kikuptuahna: GZA khawmpi akipan Siamsinte’n kumsim seminar nei a, Zosuan Tuailai Khawmpi, Zomi Forum cihte kinei khinhi. Hih khawmpite a hawmthawh om kha mah dinghi. Khawmpite pan sepkhiat na lam a kizom zalzal zo pahkei phial zongin khawlhuai hetlo hi. Mipi kimthei semsem hanciam-in muhna, ngaihsutna, veina kibang masa kei tase mahleh kimuh khop limlim, thu kikup khop, thu sinkhop, thu ngaihkhop, thu kikuptuah khop limlim pen picing nading kal masa kisuan-in ka mu hi. Zogam Zomi mailam ki-uk, makaih, kilam zia ding a thu beek ahiphial zongin ki kumkum, geelgeel mai lehang zong kikhial lo dinghi.\nZomi le Gam tuamtuam Kipawlna: Zomi Innkuan USA in UN ah consultative status khat ngahta ahih man-in i lung dam mahmah hi. Gam tuamtuam a om Zomi kipawlna om peuhmah-in amau gam a mipi kipawlna te tawh kizop semsem zawh nading le omna a inntek kumpite theihpih kipawlna hihding zong hanciam huai semsem hi. Gam tuamtuam kipawlna UN cihdante ah zong i kihel zawh detding lunggulh huai mahmah hi.\nZomi le Palai Sepna: Democracy ki-ukna in mipite thu neihna ahih man-in a kizen mipi hihding kisam hi. Mipi palai i teelkhitteh omthawng sak lo a i haksatna, deihna, kisapnate ko, zasak-in kisap le MPte sepkhiatte bangteng hiam cih kan kik-in ahi bangbang mipi bup zaksak kik kulhi. Banghang hiam cihleh vai tampi-ah kumpi kihello-in lem ngiatlo pawl khat omse hi. MP te gawt nop man hilo-in democracy ki-ukna zia hong hita hi. Mipi bup le mipi palaite kikal-ah khauhtak sepkhop na (mechanism) khat i kisam hi. Tua sepna lam-ah kiva mipi kipawlna zong pantah, thapiak zawh ding thupi mahmah hi.\nTg. Pau Sian Lian\nPrevious: Sihna leh Zu ~ T. Sawm Lian\nNext: Nahun hongtung dinghi: Hunthak leh dinmun thak ah ~ Sia Pau Khai


url: =ZCD leh NLD Koi Mee piazaw ding :: ZOMI DAILY\nposted on 5 November 2015 at 9:40 pm Lomkholna: Election, Khawmpau, Myanmar, News, Zomi\nTulaai tak kawlgam kiteel ding ani anai bek in samta in kongbiangdong ongnaih ta a Zomi sung ah pawlkhat te hih atung a thutawh kinaakbuai lai mahmah leh kilawm hi. Pawlkhat te in ZCD leh NLD akibang hiam, ahih kei leh akipawl hiam / Azenzen in akibang ahihleh Kumpi alamzoding NLD leh USDP bek om ahihman in NLD pia ziau leeng ci uhhi.\nAnaak ngaih sut huai mahmah thumasa khat Zomi te ading in om hi. Tua in Zomi te I I politics peen Kawlte a tawh kibanglo hi cih phawk huai masa hi. Kawlte peen nampi Majority hi uha Amau ading in Democracy maw Military ahihkei leh NLD maw USDP khat zawzaw teelding hiziau lel hi.\nAhizong in ei Zomi te peen Namtawmte Minority ihi a, Hih Kawlte Party pi te ah Vokno hawlbang a kiluut mangtheilo ahihi. Azenzen vamawkluut mang le hang Iminam, ihihna Kawllak ah tuisuakding a, Ingahding hamphatna, I Sasehtan ding te sumkhin in mangthang ding hihang. Tua ahihman in Satan ingahzah ding mantak a ongpiading, ihihna bang a ongsaang a ongthupi sim Party hoih zawzaw ah ikipawl ding ahihi.\nTua ahihman in Zomi te peen hih Kawl Party tea hi NLD, USDP cihte ah vatuisuak a vapum luut haihai ding hilo hi. Ahang peen Zomi ten ineihsun ahi ZCD Party in NLD Party tawh khutkileen kipawl in vaai tampi nahawm khinzo a, Ingahding Sasehtan te akipan Mun le Mual dong ah kamciamna kip nanei khinzo ahihman in ZCD Mee piaziau leeng NLD apia mah isuakpah a, Iminam, ihihna leh ingahzahding hamphatna te kimtak in ingahlaai ding hi.\nParty sung ah luut Meepia icih ciang in Aparty thuthu zuiding cihna hi a kipawl cihtawh kibanglo hi. Kipawl cihtak ciang kiho in kithukimna aomciang kipawl theipan hi. ZCD leh NLD peen akibang hilo in Akipawl hia, ZCD Mee pialeeng NLD Meepia mah tawh kibang in NLD bek Mee pialeeng ZCD hawkguam sung a akhia isuakding hi.\nIminam Party ahi ZCD kheng in NLD,USDP cihte Mee ipiak leh khanglui ten “Sakhi thatlo Ngal tangtum” acih ibanglel ding a Tuili sung a Ci tangkhat khiat tawh kibanglel ding hihang.\nZomi te ading ZCD longal Mee piakding omlo a, ZCD longal in Zomi onghawmloding ongseem loding ahihman in Zomi te ZCD ah tuibang luangkhawm photphot ni cin Zeisu mintawh kongzaw hi.\nPrevious: Missionary Pr. A. E. Anderson ii husanh nunung\nNext: Tedim Khuapi Huam-a USDP’ Guul-lungtang


url: =Penang ah nikhatsung in mun 3 ah mawtaw meikang kawikawi :: ZOMI DAILY\nposted on 17 August 2017 at 11:45 am Lomkholna: Malaysia, News, Sawltak, World\nMalaysia, Penang sungah zanni nikhatsung in mun 3 ah mawtaw meikang kawikawi ahih manin, Penang Fire and Rescue Department te buaimahmah uh cih theStar pan kiza hi. Akibanglo mun 3 ah mawtaw meikat pen nikhatsung, nai 8 hunsungin thupiang ahihi.\nAmasa penin zanni zingsanglam 2am hunpawl in Jalan Lama Bukit Tengah, Bukit Mertajam tungah mawtaw khat tuahsia hi. Sumbawl numei Buninesswoman khatin ahawl mawtaw hi a, akibut khitciangin a mawtaw meikanggawp in, amahzong sisuak hi.\nFire department spokesman Mohd Azman Hussin in agenkhiatna ah 2am hunpawl in atuahsia hi a, mawtaw ki lumlet in, meikuang ziahziah cihi.\nMeiphelhding in Firefighter mi 6 in delhpah uh a, mawtaw meikuang aphelhkhit uhciangin asungpan in numeinu honkhia, kaikhia theipan uhhi. Bukit Mertajam Hospital kipuak himahleh zato panin Medical Officer te’n sipah hi ci’n genkhia uhhi.\nCentral Seberang Prai OCPD Asst Comm Nik Ros Azhan Nik Abdul Hamid ii genkhiatna ah tua mawtawhawl numei pen amin Tan Meng Ai ci a, lamzikpi kikal adalna Concrete Divider taihkha in amawtaw ki lumlet cihi.\nLamzikpi alanglam ah kilawnphei in, kilumlet a, meikuang sawnsawn cihi. Mawtaw ahawlnu pen meikatna hangin asi hiloding a, mawtaw akibutna hangin kitatkha in asi hiding ci uhhi.\nA luanghawm pen Seberang Jaya Hospital ah Postmortem bawlding in puaksak uhhi.\nAnihna mawtaw tuahsiatna pen Penang Turf Club geinai aom Jalan Scotland lamziktungah ahihi. Mawtaw khat meikuanggawp ahih manin zingsang 7:05am hunpawl in Firefighter te’n meiphelhding in delhpah ngeingai uh cihi.\nFirefighter te’n naikhat sawtlo in phelhsiangthei uh a, hih mawtaw meikatna ah kuamah asi aliam omlo cihi.\nAthumna mawtaw meikuang tuahsiatna pen Penang Bridge tungah ahihi. Patau meikang aom ciangin Firefighter te kizasakpah a, 9:40am hunpawl aki zaksak khitphet in meiphelhding in mi 12 in delhpah uhhi.\nMawtaw pen meikangtum in ahi zongin ahawlpa pen ki hemkhiaman ahih manin, aliam asi kuamah omlo cih kiza hi. Sawltak #zomidaily\nPrevious: Zomi Innkuan DC Area pan sihkohna leh dahpihna pulaakna\nNext: Mizogam Dongtuakvai tawh khualzinna pan Report


url: =President leh party te ki mu :: ZOMI DAILY\nPresident leh party te ki mu\nposted on 27 November 2014 at 2:02 am Lomkholna: News, ZCD, Zomi\nTu Ni November 26 in Yangon kumpi zum ah Kawlgam President U Thein Sein, UEC Chairman U Tin Aye, U Aung Min, U Soe Thein , U Myint Swe (Yangon CM) leh party 67 pan tang mi nih teng tawh ki muh na ki nei thei hi.\nPresident i thu genna ah Kawlgam ah Democracy lam ih ma nawh theih na ding,Democratic governance, Minam ki lem kik na ding(national reconciliation),thau tawi te tawh ki lem na Letmat thuh meng theih na ding , Federal vai leh 2015 ki tel zawh teh mipi kumpi a om theih na ding Kawlgam sung a party teng tawh ki kum khawm ding cih ong gen khia hi.\nZCD party pan Pu Zam Za Mung leh Pu Thang Khan Sawm(ZCD Patron) te ki hel thei uh hi.\nHih ZCD pan Pu Zam Za Mung leh Pu Sawmno te MPC ah President U Thein Sein tawh ki muh theihna thu pen thupi mahmah hi.Mai lam Kawlgam vai Party teng tawh kimuh ding cih pen,thu hoih veve khat hi.\nZomi te Kawl Party pang bel leng ei tang Party bulpi te na kahkah ding hi lel a,ei vai te zong ki gen thei tuan lo ding hi. Tun bel ei vai en gen thei ta hi hang,mai ah Party khempeuh Convention om leh Zomi te mah kikah sam ding hi ven.Kawl Party bel pawl bel a mau tang A Pi, A Pu te uh na kah mai ve cih hi. Kamlian\nPrevious: Ka phawkkhak velval kanu kam – 9\nNext: Tulaai Leitung Thuthang Tuamtuam Updates November 26, 2014\nNa phawk zel in!\nKa muhpak US Gamthu pawlkhat – 42\nUS, Iowa State ah Pa Stephen Pau Suan Kim (Tonzang, Naulak) thautawh kikaplum\nMalaysia, Ipoh khuasung innluh guta te lakah palik 3 tak kihel


url: =JEHOVAH’S WITNESSES TE THU. Agelh - Br. Hau Cin Lian - Laibu Saal\nHome > Thuluui/Articles > JEHOVAH’S WITNESSES TE THU. Agelh - Br. Hau Cin Lian\nJEHOVAH’S WITNESSES TE THU. Agelh - Br. Hau Cin Lian\nJEHOVAH’S WITNESSES TE THU\nAgelh - Br. Hau Cin Lian\n1959 kum panin hih pawlte laibu a tuamtuamte ka sim hi. Amau pawl min a lakna uh Isaiah 43:10, 11 pan hi a, tua thu a tomin: “Kei maiah Pasian dang om lo; kei nungah zong Pasian dang om lo ding; Keimah in a man Pasian ka hi a, gupkhiatna ka pia zo hi. Kei lo siah gupkhiatna a pia thei Pasian dang kuamah om lo hi. Hih thu a thei dinga kong teel, ka teci, ka nasemte na hi uh hi,” Jehovah Pasian in tanglai Israelte tunga a cihna ahih lam ka mu hi.\n1962 kumin tuiphumna ka la hi. Tua laitakin Kawlgam ah teci mi 200 bang om hi. Tuin 1,660 val om ta hi. Gam dangte tawh tehna in kikhang het lo hi. Tuin a lawp mi hong om panpan hi.\nTeci mi peuhmah in numei, pasal, a teek a khang cih om loin, mi kimin midangte tungah teci pangin Jehovah Pasian thu a gen ciat uh kul hi. Thuhilh sia pawl leh midang cih om lo hi. Numei vannuai-sanggamnu, pasal vannuai-sanggampa cihna (sister-brother) makaipipa Jesu Khrist, Muhna, ngahna lam zang zong numei leh pasal akikim lian hi (Matt. 23:8-10). Mihing ahi zongin, milim ahi zongin, pasian limin nei a zahtakna kipia thei lo hi (Isaiah 12:8). Topa Jesu pen lampi leh palai in kisang ciat hi (John 14:6; 1 Tim. 2:4, 5).\nThuhilhna panin tanglai a kamsang thu leh, thukham hilhna bang vive hi loin, Tuiphumpa Johan leh Topa Jesu khang panin Pasian maan gam bulphuh kihilh hi (Matt.6:9,10,33). Topa Jesu leh sawltakte sepna lim kizui a, minam kim, gam nam kim leh khua neu, khua lian ah inn sim dongin kihilh hi (Luke 8:1; 10:1; Sawl. 1:8; 20:20,21; Matt.24:14).\nHih thuhilhnate bangin mite in amaute thei khial zel uh hi. Topa Jesu a umte in thakhat in Jesu pen Kumpi suaksak pah nuam uh hi. Amah gam sungah na kihem hi. Mi honpi in kumpi suak nuam in a ngawh uh hi. Ama thukkikna thuman thutak hi a, a kicing hi (John 6:15; 18:36; 37). Sawltakte zong kithei khial zel a, satna leh thong kiatnate a thuak uh hi. Vantung mite in amaute thong sung panin khahkhia hi (Sawl. 5:19,20).\nTu hun nangawnin zong hih thu kitheikhialin a deih lo gam pawlkhat om lai hi. Hih thu a hong kipatcilna leh Lai Siangtho thukum lim taka i tel ciat ding kisam hi.\nHih bangin a hong kipankhia hi. Jehovah Pasian in Abraham kiangah, “Hih mun pan paikhia inla, kong piak ding gam hong mu in. Nang thupha kong pia dinga, na suan na khak tampi phasakin, nang hong mudahte ka mudah dinga, nang hong itte thupha ka pia ding hi,” ci in asam khia hi (Pian.12:1-3). Ama nuntak sungin tangtung lo ahih manin, a paina leh a omna khempeuh ah, amah leh a tate pen gamdang mi, zinte bangin a om niloh uh hi. Kuama vaihawmna kuppih loin, buaipih lo uh hi. A luah ding uh khuapi Kha Siangtho mittang tawh mu khol thei uh a, lungkim mahmah in a si uh hi. Topa Jesu in thu a neih lai a a dawn kiknate tawh na en kaak in. Tu hunin zong ei Khristiante khempeuh in, Pasian gam mitsuan a paite ihih manin, Abraham suan leh khakte omdan i zuih ding a kisam hi. Jehovah Witnesses pawl in tua bangin om in gam sung vaihawmna thute(nainganzi) ah kihel lo uh hi. Hih pen Topa Jesu Khrist paizia a zuihna uh ahi hi (John 17:14).\nTaksa deihna leitung thu sangin mihingte in a tawntung nuntakna i ngah theihna dinga Jesu a hong sihna thu leh, Jehovah Pasian thu i theih ding poimawh zaw hi (John 3:16; 17:3). Eite tanga sihna a thuak Jesu Khrist deihna i sep zawh nang i hahkat ding a kisam hi (2 Kor. 5:14, 15). Amah in vantunga a kah ma in a nungzuite samin, leitung mi khempeuh thu hilh unla, Khristian suaksak un, ci in a vaikhak hi (Matt. 28:19-20). Hih nasepna a bulpi in Satan phuhsa thusia bul khempeuh lumlet in Khrist thu gualzawhsak nading thu ahih manin, eite Khrist galkap kihi a, i galhiamte taksa gal hiam hi loin, Thu (Lai Siangtho) hi, ci-in Paul in ahong hilh hi (2 Tim.2:3; 2 Kor. 10:4, 5). Hi bang teng ahih manin, thugen a vak thei sa ciangte bek tuiphumna kingahsak hi. Gam sungah kilemna a om a, lim taka thu i hilh theihna dingin kumpite leh uliante ading thu ngetsak dingin Paul in hong hanthawn hi (1 Tim. 2:1-3; 1 Pet. 2:13, 14). Pasian in a maan gam a hong phuh hun ding kuamah in a ni a kha thei lo hi (Mark 13:32). Tua hun matengin hih thukhunte lim takin i zuih theih ciat nak leh, biakna hanging gam sungah bangmah buaina a omkhak ding lunghimawh huai lo hi. Kumpite pahtawina Khristian pawlkhat in ngah thei zaw lai ding hi. Hih nasepna ah a nuai a laibute kizang hi.\n1. Watchtower Magazine: Jehovah Man-gam thu tangkona: khet khatin bu 13,045,000; kha khat in 2 vei; kampau nam 103 in gam 210 ah kihawmkhia hi.\n2. Awake Magazine zong khet khatin bu 11,250,000; kha khat in 2 vei; kampau nam 54 in kihawmkhia hi.\n3. Kawlpau in zong Magazine om a, khet khat in bu 7,000; kha khat in 2 vei; Regd.336 tawh kihawm khia hi.\nTua mah bangin hih Kalemyo pawlpi sung bekah zong Kawlgam sunga minam kim omte tawm tek hong kihel kim veve hi. Lai Siangtho thu tawh kituak ci-in thakhauhna leh lawpna in kinei uh hi (Mang.7:9). Jesu Khrist in tuu hon 2, tuu no hon leh tuu hon dangte hong nei hi, ci-in kisang hi. Eite’n i ngah ding hamphatna zong a tuam tuak mah in kikhen hi (Lk.12:32;John 10:16).\nPasian Man-gam sungah tuu honte in Kha Siangtho nuntakna ngahin, vantungah Pasian leh Khrist siampi leh kumpi semin, Khrist tawh kum 1,000 sung leitung hong uk ding uh hi (Mang.20:6; 5:10). Amau pen ciangkhiahsa 144,000 pha ding uh hi. Tuu hon dangte pen ciangkhiahna om loin, simzawh loh leitung mi khempeuh a kihel ding uh hi (Mang. 7;4-8,14,16,17).\nHihte nuntak dan ding pen Mang.21:4, 5; Matt.5:5 sunga kigen bang hi a, leitung a luah ding uh hi. Sihna thuak loin, mi tampite leitung thak sungah alut to ding uh hi (John 11:25). A sisate zong a thokik ding uh hi.\nHih banga a lungdamhuai upna kinei ahih manin, i thuhilhna hong hatsak a, lungnopna leh thakhauhna kingah hi. Topa Jesu genna kam a kiciam kha ahi hi. I gilkial lam zong kiphawk kha lo hi (John 4:23). Paul in, “Lungdamna thu ka gen leh, kisaktheihna ding om lo hi. Ka gen loh phamawh hi. Tua ahih manin thugenna ah hamphatna la loin a deih mite sum bei loin ka ngahsak leh, hamphatna a om zaw, a ci hi. Hi mah hi. Thugenna ah Kha Siangtho gah kingah taktak hi (1 Kor. 9:16-18; Gal.5:22). I thunget nading bang hiam? “Pasian aw, na thahatna leh na vangliatna thu, ka sam kang dongin khang sawnsawnte tungah hong gen theisak in,” i cih ding hi (Late 71:18).\nC. 87, Bogyoke Raod, Kalemyo\nZomi leh Biakna, Laibu\nLaimai - 77-80\nZomi eLibrary / Laibusaal in hanciam in "Zomi leh Biakna" Laibu pan aki tei/type kik ahi hi. Laibu bawl Rev. Khen Za Sian in zong Zomi eLibrary / Laibusaal ading in phalna ahong piak ahi hi.\nBiakna Pawlpi Pasian Thu Thuluui/Articles\nItem Reviewed: JEHOVAH’S WITNESSES TE THU. Agelh - Br. Hau Cin Lian Description: Rating: 5 Reviewed By: Cinpu Zomi


url: =Spain ah meileng tuahsia, mi 4 si, 50 val liam ~ ZD :: ZOMI DAILY\nposted on 10 September 2016 at 9:59 am Lomkholna: News, Sawltak, World\nSpain gamsung ah zanni Friday ni in meileng khat ataina sikzawl panin pialkhia in kibung ahih manin mi 4 si a, adangzong mi 50 valbang liam cih AFP News pan kiza hi. Hih meileng pen Spain gam panin Portugal gamlam zuanin atai laitak hi a, Station khat atun madiak in lampial in akibung ahihi.\nMeileng ii amailam in leikhat ii apangteng phupheikha a, tuapanin khuamkhat maiphut ahih manin meileng hawlpa zong si cih kiza hi. Meileng i amaiteng zong zangawp, tongawp hi. Hih meileng amaibuk sungah mi 65 bang atuangding in kigen hi.\nPassengers pawlkhat liamgawp in gimmahmah uh ahih manin Helicopters, Ambulances leh Fire Engines te tuahsiatna munah taipah zangzang uh a, cimawh dongtuak te khoipah uhhi.\nHih meileng pen Vigo, Galician khua panin Portugal, Porto khua zuanin apai laitak hi a, atuahsiatna mun pen O Porrino khuagei ahihi.\nMeileng naei Company pen Adif Company hi a, tuate ii genkhiatna ah tuahsiat hunpen zingsanglam 9:30am hunpawl cihi.\nHih tuahsiat laitak in khuahun pen hoihlel a, agamla kimuzolo zahdong in meikai cihbang omlo hi. Ahi zongin meileng pen themkhat luita a, a tuahsiatna pen thunei te’n akancian laitak uh cihthu kiza hi. ZD Sawltak #zomidaily\nPrevious: Samsung Galaxy Note 7 Phone te vanleng sungah zat kiphallo ~ ZD\nNext: Zomi – Pheisam ~ Pau Khat Suan


url: =ZOMI LE GLOBALIZATION: TULAI ZOMITE’ TUAHKHAK THU PAWLKHAT. Gelth - Rev. Lang Suan Thawn - Laibu Saal\nHome > Thuluui/Articles > ZOMI LE GLOBALIZATION: TULAI ZOMITE’ TUAHKHAK THU PAWLKHAT. Gelth - Rev. Lang Suan Thawn\nZOMI LE GLOBALIZATION: TULAI ZOMITE’ TUAHKHAK THU PAWLKHAT. Gelth - Rev. Lang Suan Thawn\nKum zalom 20 beikuan pan kipan leitung a huzaap/a kikhelsak thu hualpi nih om hi ci’n mpilte’n gen uha, tua-te in hunthak hun pan hunthak-khannelh hun ah (from modernity to postmodernity) kikhelna le globalization (leitung huam kizopna)te ahi uhi. Hih thului sungah a nihna ahi, globaliztion hanga Zomite’ tuahkhak thu pawlkhat le a kidop huaiziate i gen ding hi.\nGlobalization (Leitung Huam Kizopna)\nGlobalization pen Mikang lai hi-in leitung huam kizopna cihna hi. Leitung kingopna, leitung khua suahna a ci zong om hi. Globalization pen kum zalom 15 pawlin a om khinin a gen mi pawlkhat om uhi. Ahi zongin globalization cih kammal pen 1985 kumin Theodore Levitt in na zang masa pan hi kici hi. Tua ahih manin globalization in kum zalom 20 bei kuan pan leitung a huzaap mahmah na hi pan hi.\nGlobalization pen hong khangto mahmah ahi thukizakna (Information Technology) hanga hong piangkhia thu khat hi. Computer, e.mail, internet, TV, Satallite-te pan leitung mun khat a thupiangte, minute tawmno sungin leitung bup in kiza, kithei, kimu zo ta hi. Nidang hun bangin thukizakna haksa nawnlo-a khuano khat sunga thupiang, tua khua sungah a kizak pah theih bangin (Gtn: Hausate’n thu a taangkona, thau lawtna, zam tumna cihte pan) alian mahmah leitung i cih zong thu kizakna, kizopna-ah leitung khuano (global village) khat hong suak hi ta hi, kici hi.\nGlobalization in nainganzi (politics), sumzonna/sumbawlna (economics), nuntak-khuasakna (social life), ngeina (culture), biakna (religion)te dongah na huam hi. Nainganzi thu i gen kei ding hi. Sumzonna tawh kisai-in 2008 kum sung, USA gam a, sum buaina in leitung bup phial hong linglawng sak zo mawk hi. Globalization (Leitung huam kizopna) hang na hi hi. Globalization in gam tuamtuam, minam tuamtuam, nuntak-khuasakzia tuamtuam, ngeina tuamtuam, biakna tuamtuam, upna tuamtuamte khat le khat kitheisak, kimusak hi. A liante’n a neute, a thahatte’n a thaneemte, a neite’n a neilote, a theite’n a theilote, mitamte'n mitawmte huzaapin a neektum hun hi. Tua hangin mipilte’n globalization pen gam keekna nam thak (neo-colonization) hi, ci uhi. Bangbang ahi zongin globalization pen khaktan theih/zawh ding hilo ahih manin ei sungah hih thu thei-in, ei-le-ei i kidal theih ding thupi mahmah ding hi.\nNgeina Tuamtuamte Kimuhtuahna\nTuhun Zomite pen a paikhiate ihi hi. Nidang lai bangin i khua sung bekah ki-omcip nawnlo hi. Khua le tui pan paikhia-in lonona mun kizonga, mun tuamtuamah sum zong, pilna zong, siamna zongin, le nasep tuamtuam tawh ki-om hi. Gam sung bekah hilo-in gam dang tuamtuamah zong a paikhia Zomite ihi ta hi. Ei, i paikhiat mah bangin mi namdangte, gamdangmite zong ei kiangah hong pai thei zel uhi. Tua hangin ngeina tuamtuamte hong kimutuah ta uhi. Hih in globalization hang hi. Tua ahih manin globalization hanga Zomite tuahkhak thu pawlkhat i kikum nuam hi.\n1. Ngeina (Culture)\nMun tuamtuam, gam tuamtuama om Zomite ihih manin minam dangte’ ngeina tawh i kisukha ta hi. Ei pau bek, ei lai bek, ei ngeina bek cih theih om nawnlo-a, midangte’ pau, midangte’ lai, midangte’ ngeinate i theih, i zat loh a pha mawh dinmunah i om hi. Hi bangin ngeina tuamtuam sungah i nuntak laitakin, i kiim i paamte’ ngeina in ei mimaltawm (minority)te hong deep pahpah, hong huzaap pahpah thei hi. Tua hangin i pau, i lai, i ngeinate a theilo/a thei nawnlo Zomi tampi ki-oma, amah le amah kua hiam cih nangawn a kitheilo zong ki-om pianpian ta mawk hi. A taktakin cileng, Zomite pen ngeina kician a nei minam ihi hi.\n(a) Min phuahzia le min gelhzia:\nMin phuahzia tawh kisai-in ei Zomite’n minam dangte tawh a kibanglo, ngeina tuam deuh a neite ihi hi. Ahi zongin tuhun ciangin Zomi pawlkhatte’n amau min tawpna-ah a pa’ min nunungpen a behlap kiom hi. (Gtn: Pa Thang Kham' tapa Tg. Lian Do' min nungah Kham behlap in, Tg. Lian Do Kham ci'n gelh hi.) Pawlkhat leuleu in amau min kitheilo zah khop dingin a beh min a gelh zong ki-om hi. (Gtn: S.T. Naulak ci'n gelh ahih manin, a beh min bek kithei a, ama' min ahi Suan Thawn tawh kitheilo hi.). Mi pawlkhat leuleu in mikang min (or) Lai Siangtho sunga min (or) Khristian min a mai-ah phuak uh ahih manin, amau (Zo) min tawh a kitheilo zong om thei uhi. A taktakin cileng I min in ihihna (identity) a hong lak ahi hi. Hih banga ihih ziazuana pen globalization hang na hi gige hi. Hih thu hang mahin, 2002 kum pawlin “Min Gelhzia” tawh kisai-in Zonet-ah kikupna nasia takin om ngei hi. Tua ahih manin hih globalization hangin Zomite i manthanloh nading le minam dangte ngeina in hong valhtumloh nadingin i kidop, i kidal theih ding thupi mahmah ta hi.\n(b) Kiteenna/Nupa suahna:\nGam dang pai Zomite lakah tangval lai khangno tampen hi. Tua hangin i khua, i tui, i pawlpite-ah khangno tawm tuam hi. Tangvalte’ khualzin khia uh ahih manin i khua, i tui, i pawlpite-ah nungakte hong val keei ta uhi. Tangval kicing zo nawnlo cih ding hi. Mailamah nungakpi hong tam thei dinga, ahih kei leh minam dangte lakah mokhak ding hong om zeuhzeuh thei ding hi.\nAhi zongin hi bang thu kawmkalah gam danga om Zomi tangvalte’n i mipih i sapihte mah hong cih theih manun lungdam huai hi. Nu le pa deihsakna hang ahi zong, amau deih teelna hang ahi zong, innlam pan gam dangah Parcel kikhak ci’n Parcel kiteenna min thak/ngeina thak khat i zang hi. Parcel kiteenna ah a kikhak pen numeite hi den hi. Mihing khat pen van (nuntakna neilo) nam khat kikhakna min “Parcel” cih kammal i zatna in Zomi numeite’ dinmun le a vaang uh niamsakna, van nam khat banga sehna ahih manin Parcel Kiteenna cih kammal sangin Kigalteenna cih huai ka sa hi.\nGam sung le gam pua thu vaihawmkhopna-ah monu le mopate hong omkim khawm theilo uhi. Bangbang ahi zong kipi kiteenna-ah ngeina a nei minam ihih mah bangin i ngeina banga a gamta ki-oma, ahi zongin pawlkhat te’n mopa lah omlo (or) monu le mopa omlo lel uh ahih teh ci’n thupi ngaihsut selo uhi. Amau a kiteen theih nak uh leh hoih lel e, ci uhi. Tua bek thamloin, kipi kiteen ma-in nupa a na hi khin zong ki-om zeuhzeuh ta mawk hi. A taktakin cileng kiteenna, nupa suahna ah ngeina kician a nei Zomite ihi hi. Khristian i suah ciangin Khristian ngeina khat zong i zang lai hi. Ahi zongin tuhun ciangin Zomite’n kiteenna, nupa suahna pen i thupi ngaihsut lua nawn kei-a, i peengsak pianpian ta hi. Tua hang mahin nidang banglo in, nupa kikal buaina le kikhenna Zomite sungah hong tam simsim ta hi. Hih in globalization hang hi-a, i kidop, i kidal theih ding thupi hi.\n2. Nuntak-khuasakna (Social Life)\nKhuahun luanzia tawh kizui-in a kizeem theite, a nungta theite mi a baan, a khetmii i ci hi. Ahi zongin niktual pen hong singto a, niksing pen a tunglam a manawh luat ciang, anik apuan in a cin luat nawnloh ciang, a khetmii cih sangin piancilna lamah a nungtolh cih huai leuleu hi.\n(a) Kipuah-kizepna (Fashion):\nThu kizakna hun sungah mipi thukizakna (media) pan in nuntak-khuasakzia, kipuah kizepzia (fashion) tuamtuam i mu a, i thei hi. Nitumna lamte nuntak-khuasakzia bek hi nawnlo-in, ei Asia mite nuntak-khuasakzia in zong i gam sung hong huzaap mahmah hi. (Gtn: TV pan Korea-te’ nuntak-khuasakzia). Manila-ah sang ka kah lai-a ka muh numeite i pheituam sau a teen, a kigak phetphatte nam pen, "Kawlgam-ah kua mah in teengngam ken teh" ka cih vial leh tu’n Zomi nungakte nangawn in hong teeng ta uhi. Kawlgamah Rap/HipHop late hong kisak masak lai-in, “Hi dan late kua’n deih thei peuhmah mawk ding!” ka cih leh tu’n khangnote sak pen la namkhat hong hi ta hi. A uanglua, a vaallua cihte hoihlo a, ei tawh kilawm kituak kipuah kizep theih ding hoih hi.\n(b) Cidamna (Health):\nCidamna tawh kisai-in globalization hanga a kilawh, a kizel natna thu a gen nuam ihi hi. Mihingte tam hong sisakpen natna nam thum om hi. Malaria, TB le HIV/AIDS hi. Hih natna nam thumte pen leitung bupah kizel hi. Tua sung pan Kawlgam sungah 1988 in a om lam a kithei pan, HIV/AIDS pen tu’n ei Zomite sungah zong hong lut ta hi. Wesley Clinic (Tahan) pan muhkhiatna-ah sisan kisit mi 16506 sungah 1802 in HIV/AIDS natna nei uha, mi 10 ah 1 in natna nei cih ding hi. Tua sungah ei Tedim kampau Zomite a tampen kihi mawk hi. A paikhia te’n hong ciah uh teh hong pua thei uha, a hong pai te’n zong hong keng thei uhi. Hih in globalization hang na hi gige hi.\n(c) Kizopna (Relationship):\nZomite pen a ki-itdeuh, a kikhualdeuh, a kizomdeuhte ihi hi. Tua hangin innkuan sung, u sung nau sung kizopna tawh kisai-in Zomite le gamdangmite (a diakdiakin nitumna lamte) i kibang kei hi. Ahi zongin Zomi pawlkhatte pen gam dang, mun dang gam dang a tun uh teh a kikhel om mawk uhi. Ni dang banglo-in nu le pate, ulenaute phawklua nawn mello uh a, sum a khak nawnloh uh ban ah kizopna, thu kizakna zong a neilua nawnlo lai uhi. A hang pen nam nih om thei ding hi. Khatna-ah a omna gam le mite nuntak-khuasakzia ii huzaapna hang hi ding hi. Nihna-ah innlama omte’ kisapna zong hi thei kha ding hi. Bangbang ahi zongin tuhun Zomite sungah tapa taimang sangin tapa pai-mang kitamzaw ta hi.\nA thak khempeuh hoihkhin lo-a, alui khempeuh zong siakhin samlo hi. Tua ahih manin a hoihlote nusia/pai-in a hoihte i pom, i zuih pah theih ding thupi ka sa hi. Khantohna hoih ahih ding thupi hi. Ei tawh a kituak nuntak-khuasakzia i zat theih ding hoih pen ding hi. Midangte-a i delhdelh leh ei-a cih om thei ngeilo ding hi. Midangte' nuntak-khuasakna tawh ei-a a kibatlohna pawlkhat pen ihihna a kilatna hi zaw hi.\n3. Biakna (Religion)\nGlobalization hangin ngeina tuamtuamte a kimuhtuah uh mah bangin biakna tuamtuamte zong hong kimutuah uhi. Khristian biakna sungah zong pawlpi (denomination) tuamtuamte hong kimutuah lai uhi.\nMun tuam gam tuamah pai-in sum zonna, pilna zonna, siamna zonnate-ah mipawlkhat in kikhawm manlo, Lai Siangtho simmanlo, thungen manlo liang uhi. Tua hangin kha thu-ah thaneem in, Khristian a hihna nangawn a mangngilh kha dek zel uhi.\nKhristian khempeuh in i pom theih upna (Creed) i neih mah bangin pawlpi (denomination) zui-a upna pulakna (Confession) zong i nei ciat hi. A kibang pawlpi sungah zong pomzia, kalsuanzia (movement) kibanglo thei lai hi. Hi bangin i omna sungah ei-a bek gen ding, kihilh ding, ei sanlohte i pawlpi mite theisaklo ding ci-a khaktan theih/zawh ding hun hi nawnlo hi. Biakinn sung pan a zakloh uh hangin kiim le paam pan na za thei, laibu, lai hawm tuamtuamte pan na sim thei uhi. Upna tuamtuam hong lut hun le a kimuhtuah uh hun ahi hi.\nTua ahih manin i pawlpi dinmun, i pawlpi upnate i teltheih ding hun hita hi. Ahih kei a, a pua tham, vun Khristian ciang bek ihih leh upna tuamtuam hangin kihoi daidai thei dinga, kipuk lawh thei ding hi. Amah sung tawh kilem maw, kilemlo cih kan selo a, a muh peuhpeuh a ne pahpah Khristiante pen a gilpi'n a annek gawi zolo thei ahih manin a sung puakin, a gil natlawh thei hi. Upna tuamtuam hong kimuhtuah ciangun thu hoih tampi a piankhiat theih mah bangin, pawlpi sung kithutuahlohna, thaneemnate hong piang thei hi. Tua ahih manin i pawlpi dinmun i theih kul a, Khristian min a pua bek ihihna tawh lungkim ding hi nawnlo hi. I pawlpi' dinmun thei a, pawlpi dangte’ upna le biakna dangte' upna zong a thei, a picing upna le Khristian hihna-ah i manawh kul ding hi.\nGlobalization (Leitung huam kizopna) pen khaktan zawh ding hilo hi. Globalization huzaapnate i ngaihsut ciangin lauhuai mahmah hi. Mimaltawm ei Zomite adingin i minam, i ngeina, i pau, i laite a ciitam minamte' ngeina, pau, lai te'n hong valhtum theihna hong musak hi. Bek thamlo-in, biakna thu-ah zong a lauhuaizia hong phawk sak hi. Tua ahih manin globalization huzaapna pan i kidal nadingin, ei Zomi Khristiante'n i minam, i ngeina, i pau, i laite it in, i kepcin mahmah ding le khangthakte zong i hilh, i theihsak ding thupi hi. Nuntak-khuasakna-ah ei tawh kituak, a etlawm, eizia a, nuntak theih ding kisam hi. Khristian ihihna ah zong a puatham/vun (or) amin pua Khristian hihna pan, a sunglut Khristian hihna-ah kikhel a, i khantoh ding hun hi ta hi ci'n hong musak hi.\nItem Reviewed: ZOMI LE GLOBALIZATION: TULAI ZOMITE’ TUAHKHAK THU PAWLKHAT. Gelth - Rev. Lang Suan Thawn Description: Rating: 5 Reviewed By: Cinpu Zomi


url: =Tulaai Leitung Thuthang Tuamtuam Updates May 11, 2015 :: ZOMI DAILY\nposted on 12 May 2015 at 10:21 am Lomkholna: Khawmpau, Myanmar, News, World, Zomi\n· Zomi kheempeuh in Haaibang ingaaklah mahmah leh ilungsim kheempeuh igawmkhopna mun ahi Kawlgambup milip kisimna Census Result May 29,2015 niciang Kawlgam khuapi Nypidaw pan kitaangkokhia tading a, Zomi-914 Sazian avalakheuu ding in Zomi te imuan isuan leh khatbek ineihsun ahi ZCD Party kisam khinta hi.\nHih peen Kawlgam kumpi tawh zong kitamsai khollo a, Kawlgam 2014 Census sumbeiteng asik UN thuneihna ahihi. Akisam kipawlna or Party tengbek kahthei ding a akisamlo tebel ihehtazong gui-ok maiding ihihkei leh lampi dang omlo hi. Code nambat 4 khawngtawh kipatneknuk Zomi sung a namkee code nambat neite ading kua party or kipawlna akisam tam maw..ZCD\n· Malaysia gam Langkawi tuikulh kiang ah Malaysia thunei te in Rohingya leh Bangladesh gampan gambeelsiau ding a pai Puaisa ten tuipi a nusiat ziau uh mi 1,000 man uha, Indonesia gam Java tuikulh ah zong 500 man uhhi.\nHih mite peen Thai kumpi te khauluatman a tuipi tung puaisa te nusiat hiding in kilam ena, ann aneekloh zawh uh sawtmahmah ta ahihman gilkial tuiduh in paatdikdek uhhi.VOA\nPrevious: CNF te lung nuamlo\nNext: Dimno’ Nu laikhak – 8


url: =Khang kizom thupha maw (or) khang kizom samsiatna? :: ZOMI DAILY\nposted on 21 June 2015 at 7:36 am Lomkholna: Article, DavidTuang, TuunlehZua\nNoah in leenggah zu kham in bangmah phawk loin guaktangin aom laitakin a tapa Ham in mu-a, a Pa’ zumhuainate seelsak loin zahpih takin a sanggamte nih(Shem leh Jafeft)te tungah va ko se hi. Shem leh Jafeft in hih thu a zak uh ciangin manlang takin paipah uh a, en zong en ngam loin a lehlam ngasa-in a Pa uh zumhuainate va seelsak uh hi. Noah in hih thupiangte a theihkik ciangin Ham tapa Kanaan pen a sanggamte sila ahi dingin samsia a, Shem leh Jafeft-te ahih leh thupha na pia hi(Pian 9:21-27)\nHih thu tawh kizomin i ngaihsut ding thu tampi om hi. Khang kizom thupha ngah nading leh khang kizom samsiatna ngah nading pen, Pate i bawlzia tungah tampitak kinga hi. Na Pa daipih ngam loin na zahpih kha hiam? Na Pa’ thu mang loin na ut bangin na gamta kha hiam? Na Pa simmawh in na langpan’ kha hiam? Tua bang na hih khak leh kingaihsun phakik in la, na Pa’ tungah mawhmaina ngen in. Tua bangin kisikkik nuam loin na Pa’ langkhat ah na panpan mawk leh khang kizom samsiatna pen nang leh na suan-le-khak te tungah hong tung ding hi. Nuntakna sungah a lauhuai tampite lakah khat in, Pate’ hong samsiatna ahi hi.\nNa Pa pen, na deih bangin hong kicing den zolo ding hi. Banghang hiam cih leh Pate pen, Innkuan lutang ahih mah bangin Innkuan’ sung nuntak khuasakzia ding a zing vaihawm’ ding uh tam den ahi hi. Na Pa pen a thahat hun om dinga, a thanem hun zong hong om ding hi. A din’tang hun(a kip hun) hong om dinga, a puk hun zong hong om kha ding hi. Tua bang hun ciangin, a huh/panpih ding leh a phongkik ding pen zi leh tate ahi hi. Na Pa in sawt hong dampih nawn lo kha ding ahih manin, ama dam hun sung aam mahmah in la, na hih theih zahin lungkimsak sawm in.\nNang leh nang in ngaihsunkikkik in! Na Pa’ kicin’ lohnate ahuh thei zel mi khat na hi hiam? Na Pa’\nlungkim/lungdam nadingin na gamta hiam? Na Pa’ tungah itna leh zahtakna na lak zel hiam? Na Pa’ thupha piakna ngah dingin na ki lamen ngam hiam? Na Pa it-in zahtak a, amah na lungkim/lungdam sak nak leh khang kizom thupha pen, nang leh na suan-le-khakte’ sungah hong tung ding hi.\nTua ahih manin, Pate it siam in zahtak siam ni. Pate’ tung panin khang kizom thupha ngah sawm ni. Ham bangin khang kizom samsiatna a ngah hi loin, Shem leh Jafeft bangin khang kizom thupha a ngah thei dingin, lai sim mimal kim tungah, Topa’n teel siamna leh sepzawhna thupha hong pia ta hen. Amen!\nPrevious: Ka mangngilh loh ding ka pa kammalte (2)\nNext: Hong mai sak in maw PA aw


url: =Thuthak Tomkim cing 25 Aug 2014 :: ZOMI DAILY\nposted on 27 August 2014 at 6:04 pm Lomkholna: Hauthang, Myanmar, News, World, Zomi\nA. A(9) vei na Chin State Parliament khawmpi om ding.\nA kua vei na Chin State Parliament khawmpi September 1 hun ciang in Hakha khuapi ah omding hi. Bangteng kikum ding , Bangteng thusung ding cih thulupi ki telcian nailo hi. Hih mun ah Khuapi huam khat aitang palai mi nih ta hi a, Palai 18 leh Galkap pan in 6 akingawm 24 pha ding ahihi. Gam leh Nam Palai cih pen mipi tangding in vai ding Nay Pyi Daw ah mipi aitang ding in apai ding in kisawl ahi a, Kumpi hilo hi. Kisam nasak leh’ Palaite sam in kigen thei hi a, Nasap hong pai kei leh hongzuih hong man kei leh Maikum ah vote pia kei in Yanganar in gambup huam in thuhilh na mipi tung ah nei hi. Abeisa hun ciangciang Chin State ai awh State Parliament Meeting aom hang in thukan te pai ngei selo ahihi. Akikup thu uhzong kiteltak in gam mipi tungah gen kikna bawlsese tuan lo in om tamem mem uh hi.\nB. YZOM (Young Zofa Organization of Myanmar) nasep na.\nZolia Kanaan Mawii Singapore ah nasem ding Agent te sum tawh bat sa in apaipen adam loh teh Yangon kileh kik a, Agent te kiang leh tung kik hi. Tua pan in Agent te in Dangka 500000/- apiak kei leh innlam ciah theilo ding cih ta mai uh ahih man in Mawii adamloh ban ah sum mamawh tak in aom lai tak YZOM kipawlna pan in President Pu Pachhunga, PuLalzidinga, Pu Lallunghnema leh Pu Selkhuma te’n va delh uh a, vathumsak uh hi. Aug 24 in lakhia thei uh a,Methodist quarter-ahzan giak thei in azing teh Yangon pan Ciau dong Bus man ding leh lam an ding K 80000/- sik in lung nuam in ciah sak thei uh hi.\nC. India Singnuai mi Meitei te Zogam sung ah nuamsa.\nIndia Suahlam om Singnuai gal hiam tawi te India kumpi in ahep khiat nop hun a kipan Meitei kici mi te Zogam gam sung Tonzang, Cikha gamsung ah aom ban ah, Kalay dong ah om zelzul uh cih kiza hi. Kawl kumpi tawh kizom uh a, Kawlgam sung om theihna ding in Siahpiak uh hih leh kilawm ahih man in India in anilthal nop hang in Myanmar gam sung ah Zalen tak in om theihna kiphal nadung zui in om hi. Koilai thu pan in hih Meitei te in Myanmar gam Zomi khua sak na mun ah zalentak in om thei hiam? Siah kipia kila kipiakna om hiam? Siahpiak sum koipan ngah hiam cih Zomi Chin state MP ten athu kan ta lo in hun beibei sak uh ahihi cih mipi in mu hi.\nPrevious: Na lungsim tung peuhleh\nNext: Secondary sang IDEAS Academy kihong tading


url: =Tongsan Thu « Tongsan Weekly Journal\nTuhun leitung mihingte pilna, siamna leh hauhna khang mahmah hi. Tua bang a khantohna sungah thukizakna ( Information Technology-IT ) bekbek kithupi ngaihsut ahih manin, leitung pen a neu semsem suak hi. Tua manin mipilte in leitung khuaneu (Global Village) ci in minute tawmno sungin leitungbup thukiza thei hi. Zomite zong khuahun luan zia tawh kizui-in thukizak tuahna lamah i khuadak hong kul ta hi.\nA beisa 2002 kumin Zomite khuapi ahi Kawlpi pan minam veii makai pawl khat hanciamna tawh Zo Aw thukzakna kiphuan khia hi. Tua bang kawm kal pan 2006 February sungin Kumpi lamte leh thu tuamtuam hang tawh kidin khawl hi. Zo Aw pen i minam sungah kizel in, kum 4 sung bang lawhcinna leh phattuamna tampi kinei man hi. Tua bang a kidin khawl hangin Editor leh Manager hunbit nasem Pu Thang Sian Kham (Sia Khampeek) mahin amin khekin TONGSAN ci in minam veiina tawh October 21,2006 ni akipan hong zom kik hi.\nTONGSAN cih a khiatna pen i Zo lakam hi-in TONG-Tongdam pan hong pai/ kila ahi hi. Tongdam i cih leuleu ciangin kampau/kammal cihna ahi hi. Tua kammal pen lai tawh i gelh ciangin Thu hong suak hi. Tua hih manin Tongdam pan TONG kilakhia a, Sang pan SAN kila khia hi. TONG leh SAN a kigawm ciangin TONGSAN hong suakin, a khiatna taktak pen thusanna/ thungahna leh thukizaktuahna kici hi. Tua manin TONGSAN Weekly Journal kici thei ahi hi.\nNGIMNA LEH DEIHNA (Aims and Object)\nLeitungbup Zomite in thukizaktuahna pan ki-itna, kipumkhatna,thumuhna , kimeltheihna leh khantohna nei ding ngimna kinei hi. Pilna siamna thupisak in, khat leh khat kihuh kipanpihtuah a, Pasian kihtakna panin thupha ngah minam picing khat i suahna ding ngimna leh deihna bulpi ahi hi. Tua bek tham loin Lai nasepna lamah suahtakna nei a,lai nasepna tawh minam kemin, zuun in picingsak semsem ding hi.\nNASEP ZIA DING: (Mission )\nLeitung thu leh biakna thu kilekkim a kalsuan khawm theihna ding leh minam dang lai lam nasem khempeuh tawh kizom khawm ding hi. Mimal, kipawlnate leh minam khantohna ding thute mipite tungah hawm sawn den ding hi. Lai thupit zia leh lai in minam akem ahihna te pholak tawntung ding hi. Mai lamah gam sung kikhelna zui in,TONGSAN kalsim(Weekly) bek hi loin, TONGSAN nisim (Daily News) ciang dong sep zawhna nang kihanciam ding hi. Tongsan pen Leitungbup Zomi khempeuh kiangah akizel zawhna ding kihanciam lai ding hi.\n4 Responses to “Tongsan Thu”\nmang sen said\nTongsan member lut nuam ing.\nDear Lawm Mangsen,\nHih bang a Tongsan Journal na ah member ding na lunglutnate ka muh ciangin, minam leh lai it mi khat na hihna ka telsiam pah a,kong pakta mahmah hi. Nang zong mipil leh thumu khat hi hamtang ding cih zong kong lamen lai hi.\nTua hi in Tongsan lai nasepna ah member ding pen a kideih leh a kisam mahmah hi.Tongsan a dingin na pilna, siamna leh neihsa a kipan hihtheihna bangbang tawh mapang khawm dingin kong zawn uh hi. Tongsan memberte tawh kizopna ding na address kician nong piak dingin kong ngen uh hi. Topan thupha hong pia hen.\nMinam leh Pasian nesepph,\nPau Kap Thang said\n16/06/2009 at 1:13 pm\nHih Ih Tongsan laihawm thupi mahmah ei. Onghanciam toto lai vo makaite.\nlam khen said\nnak hoih mahmah ei, a cidam nadingin, ong hanciam un, tatsatlo in, a nuntak nading…


url: =CNF te'n Tungzang hausapa a thah lupna thu tomkim | Tongsan\nCNF te’n Tungzang hausapa a thah lupna thu tomkim\nZomite le CNF/A Thu\nKawlgam ah Kumpi U Ne Win kumpi hun akipan abeisa 2012 ciaang dong galkap kumpite thuneihna nuaiah Thau muk tawh gammite hong ukcipna pen tu in kum 50-60 kikal bang sawt khin ta hi. Hih banga galkap kumpi in zawhtawh thu le Thau muk tawh gam a ukna le amakaihna pen a kithuah zawhloh ciangin, abeisa 1988 kumin Kawlgam Siamsinte (University Student) makai in gammite khempeuh in sih le sih ci-in, Kumpite nasepzia langpanna le lungphona (Demonstration Rally) Kawlgam bupah nasiatak kinei a, Sang naupangte le gammitea tulsawm a simin sihlawh uh hi. Tua bang a galkap kumpite ukna le bawlsiatnate khauhpai semsem in, Kawlgam sungah gammite in a tuni ciang dong a khangkhang in gentheih haksatna le sihna manna tawh kidim ahih manin, Asia le leitungbup ah Kumpi gilohna tungtawn gentheina tawh akidim gamzawng pen khatin kiciamteh hi.\nI gensa mah bangin Kawlgam galkap kumpite’ akithuakzawhloh ciangin sangnaupangte le gammite in Kumpi do/ langhpan in Thau tawh gamnuai/ singnuai bel ciat uh a, Kawlgam sunga om Kawlmi le mualmi cih om loin, kumpi langpang galkap kiphuankhia ciat hi. Tua kumpi langdo galkapte sungah Chin State min pua in Chin National Font (CNF) kiphuankhia in, tua min mah tawh Chin National Army (CNA) cih nei uh hi. Hih CNF te in Zogam (Chin State) mun tuamtuam ah om kawikawi uh a, adiakdiak in Zogam sung Tedim gamgi le India Mizoram gamgi tengah phualsat in om thapai uh hi. Kumpi langdo min pua ahih hangin galkap kumpte tawh kikap/ kido kha ngei peuh mah loin, Tedim gam sung khua tuamtuam ah zawhthawh thu tawh khut dawh ngenin sum le pai, Vokno Akno laksak uh hi. Tua bek tham loin India gam Mizoram lamah sumzuak, sum zong Bawngkai; Vokkai le Akzuakte matsak gamgi pan matsak in, a Vok, Ak zuakte uh gawh sak ziauziau in gamtatsia mahmah uh hi. Hih bangin Zogam leilu lam Tedim le Tonzang gamhuam sungah Zomite’ thuak lah mahmah hiamgam nasemte ahi uh hi.\nTua bangin khua tuamtuam ah lut kawikawi in, zawhthawh thu / Thaumuk tawh khuamite neihsate a laksak ban ah, a Thau le thautangte akipan a vante uh puasak in Taiban paisak uh hi. Hih bangin Tedim le Tonzang, Cikha gam huam tengah gammite bawlsiatna nasiataak nei uh a, khua Hausate nangawn sat le vua bek tham loin, hon khat mah That/ kaplum uh hi. Tua a thahlupte sungah Tungzang Khua hausapa Pa Zam Tung Thang zong kihel hi. Hih bangin a khua khua ah khuamite abawlsiat bek hi loin, hausa upate dong a thahlupna hangin, Galkap Kumpite sangin CNF te kimudah le kikihta zaw ta mawk hi. CNF te’ gamtatsiatna hangin Kawl galkapte nangawn in gammite hu le kem kik lehbulh ta uh ahhih manin, CNF te sangin galkapte ki-it zaw ta hi. A taktak ah hih bangin sangnaupangte in Kumpi langpang in thau a tawina pen gammite a hutna ding le suahtakna ding ngimna hi mah ta le CNF te in gammite bawlsia zaw kan in gamta mawk uh ahih manin, CNF te or sangnaupangte cih kammal limlim a kigen khak ciangin, khuamite lau in kiling keuhkeuh hi. Hih bang teng hangin Tedim gam, Tonzang le Cikha gam sunga om Zomite in tuni ciang dong CNF/A te Dawi sangin kihua le kimuhdah zaw hi.\nCNF/A in Tungzang Hausa Pa Zam Tung Thang, Naulak (Kum-44) That lum:\nA Inn pan Mi khat Samkhia sak:\nCNF/A te in sum donna le taiban akisap ciangin akhua khua ah hausate tungtawn in inn misik ah sum dong/ ngen den uh ahih manin, Hausate le CNF te kilawmtat mahmah kul ta hi. Tua banga akithutuak/ akilawmtat hangun alangkhat lamah Kawlgam galkapte kihta zel kawikawi uh ahih manin, khua hausate ading dinmun haksa mahmah hi. Tua bang kawmkal teng tawh abeisa November 25, 2000 (Saturday) ni zingsang lam (9:00 Am) hun pawl-in Pa Zam Tung Thang pen a zi lokuan ahih manin, ata numei neu pen Lia Niang Nun Sang cing/ kemin inn ngakin om hi. A tanu lupna (Luai) sungah ihmusak kawmin a phaitam inn nungah Dai lenbuk (Ekbuk) bawlin a om hi. Tua laitak in, Bawng kai kineih pasalno khat va pai in, ” Pa Tung aw khua khungah Kawlgam galkap te-in ka Bawngte hong mat sak in, hehpihna tawh nong ngetsak in ” ci-in huhna ngen hi. Tua pasal pen CNF te’ maw/ a sawltak khat maw cih kitello hi.\nLamhilh Ding Khat Zawn:\nTua ciangin Hausapa in zong zui pahin, khuakhung mual a Pa Thang Khen Kam inn phaitam(nuung) a tun teh Kawlgam galkapte lah om loin, a kitheihpih ngeisa CNF te honkhat na om hi. CNF ten zong Pa Tung aw, ” Ngalbual lamah va pai pak ni-in hong zui pak in !” ci-in paikhiatpih pah uh a, tua amau kihona gei a Inn vengpa naupua linlen a om Pa Cin Lam Thang zong lamhilh dingin Ana tawh sam khia in a vekpi un paikhia uh hi. Cin Lam Thangin zong lau ahih manin, a nau cin kim lai a vengnu Pi Zel Hau Cing ( Cing Ngaih Nem i pi) kiangah cing/ kemsak pakin nusia hi. Paikhiatpih pah in Tungzang khuapam mual dungdung zuihpih suk-in Lingvom lui le luizaang (Citui lui) kituahna Pa Thawng Za Kham i leicial a tun suk uh ciangin, Pa Zam Tung Thang (Hausapa) in CNF te kiangah, ” Siate aw… ka zunsuak peuh mah veh aw.!! ci-in a nget le gamla pai saklo in, a pam mahmah ah zuntha sak hi.\nLampi ah Kituahpih Nupa khat Vua Gawp:\nA zun thak khit phetin Mangbem lui kicihna lamah paito/ kahtopih uh a, lamhilh a tonpih uh Pa Cin Lam Thang le CNF te 2 a maiah paisak in, a laizang ah Hausapa koih in, a nungah CNF te 2 mah in zui uh hi. Tua bangin a paipai uh le Ngalbual mawtaw lampi tawh kituak/ kilet ahih manin, lampi geiah khawl ngam loin, lam nawl Lobual lakah khawlpih uh hi. Pai khia kik leuleu in Ngambual le Tungzang gamgi Pa Pau Hau i Lo a tun uh ciangin, CNF te khatin Singdawn ah kahto in a paina ding uh lampi en ci hi. Tua lai pan Ngalbual mual tham zui in Lampi a tunsuk uh le Tuithangte nupa khat lampi a pai mu ahih manin, tua nupate vua gawpin paisai vingveng sawnsawn uh hi.\nPa Cin Lam Thang Buanli ah Ak lei Ding Sawl:\nTua mun pan Ngalbual khua paina lampi kansuk uh a, Philka / Phil tun kicihna a om Tungzangte mah ahi Pa Thang Pian Khai’ leicial tuibul piauzaang /sehtaak lak singpi nuai khatah khawlpih uh hi. Tua hun pen nitak lam nai (3:00 Pm) hun pawl hi dingin pa Lam Thangin gen hi. Tua bang a khawl laitak un CNF te in Lamhilh Pa Cin Lam Thang pen Buanli khua ah Ak khai dong ding le taiban (Pawtaa) ding mi 4 va sam pakin! ci-in paisak uh hi. Pa Lam Thang zong lau kawmkawm mahin paipah vingveng in, Buanli pan Taiban a nget mi 3,4 hiam? te tawh nitak lam nai (6:00 Pm) kim pawlin Philka a CNFte le Hausapa omna mun tung suk uh hi. Tua mun a tun ciangin kua ma husa lah kiza nawnlo banah kua mah na om nawn lo mawk ahih manin, Buanli khuamite zong ciahkik mai uh a, Pa Cin Lam Thang bekin tawlkhat sung ngak thapai hi. Kua mahmah awging le husa akizakloh ciangin ciah ding kithawi mai in, Tungzang gam lam zuan in Pangsih kicihna mun Rev.Tun Khan Zam (Tungzang AG pastor) te’ Ngasa khawina (Nga khuk) Lobuk ah tawmvei tawlnga hi. Tua hun pen nitum khin thamin khuazing ta banah a ciah suak ding lah CNF te kihtak/ launa tawh ciah ngam loin, Sia Tun Khan Zam te’ Lobuk ah amah kia giak suak mai hi. Zan thapai laupipi le lunghimawh mahmah ahih manin ihmu theilo in khuavak dong buk tungah Ak ihmu bangin omin zingsang khuavak teh Tungzang inn lam zuanin ciah hi.\nLeicial Tuibul ah Kaplum:\nLamhilh Pa Cin Lam Thang pen Lobuk a gianna pan inn a tun ciangin, a innkuante akipan a veng a pamte le a diakdiak in Hausapa innkuanpihte in thudong bek tham loin khuazangbup kibuai khengkhang ta hi. Tua ciangin meltheih U lenau teng kithawi in, Ngalbuan le Buanli lam zui in India gamgi Zote – Tonsim (Champhai) lam upmawhna tawh kizong masa hi. Zote khua dong kizong in akimuh zawh loh ciangin inn lam kiciah kik a, khuaveng Ngalbualte pawl khat tawh a mau khua sungah kimukha uh hi. Tua Ngalbualte in a genna ah, “Nung November 25 (Sani ni) in hia galmual Buanli gam Pa Thang Pian Khai i Leicial tuibul kim tengah Zothau gin ahi lo, Galkap te thau ging namte 2 vei ging za ung ” cih gen kha uh hi. Amau genna mun kim teng mah ah Ngalbualte mahin zonpih pah uh a, nasiatak akizon khit ciangin Pa Thang Pian Khai i leicial tuibul CNF te in Hausapa a khawlpih tawpna mun mahah Tungzang Hausapa Pa Zam Tung Thang @ Lalsing pa a sisa in kimukhia hi.\nA Awmpi Tungah Lai Suang:\nNovember 25,2000 (Saturday) ni a CNF te’n Inn pan a paikhiatpih / akaplup uh pen a sihzawh ni 4 cinni November 28,2000 (Tuesday) ni nitak lam (2:00Pm) hun pawlin kimukhia a, nitak lam nai (4:00Pm) hunin a luang Tungzang khua kitun hi. CNF te’ gamtat siat dan pen Tuilam kiang botung khatah tu linlen kawmsa in kaplum in sisak ta zen uh hi. Tua banah CNF te in a Awm tungah laidal khat belhin laigelh uh a, ” Tuithang leh Tungzang in CNF sum don inn khat Ks.1000(Tulkhat) pen ani cin ma in hong puaklo, Pa Zam Tung Thang zong Kawlgam galkapte tawh kipawl hi ” ci-in lai suang uh hi. Hih a lai gelh uh pen Tanu thuneipi Sia Thang Kap Pau in Daily bu sungah limtak ciamteh in tuni dong om sinsen lai hi. Hih ni pen Tungzang khuabuppi kilinglawng in CNF te le CNF tawh kizom kha nasepna khempeuh tungah khang sawnsawnte dongin kilungkim ngei nawnlo ding ahihna Tungzang khua tangthu bek hilo in, Zomite’ tangthu sungah a mangngei nawnlo dingin kiciamteh ta hi.\nKawl galkap 10 in Sigal:\nPa Zam Tung Thang’ sihna thu Tedim kumpi zum lamah akizak cingin, Tedim pan Kawlgam galkapte 10 sigal ding le a thute kankawm in pai pah uh a, mi khatin sihgalna Ks.1000/- ta pia uh hi. Sih zanhah ni nitak (11:00Pm) hun pawlin, Inn sung lam a sigalte khempeuh inn pua lamah pusuakkhia sak in,amau laka kihel galkap Siavuan khatin Pa Zam Tung Thang i luang pumpi velin khei (Operation) bawlin limtak sit hi. Tua banah a sih laitak a puansilh pen Kawlgam galkapte in limtak kemin Tedim zumpi lamah pua uh hi. Tua banah Sihvui ni-in galkap 10 te in thau lawng khat ciat lawnin zahtak piakna le khakna nei uh hi. Pa Zam Tung Thang luanghawm pen Tungzang Baptist Church in lungkim huai takin vui uh hi. Pa Zam Tung Thang pen a sih in Kum (44) bek pha pan hi. Hih thute tawh kisai a telzaw a thei nuamte in misipa i Upipa Rev. Dr. Cin Lian Sum (Pastor- Emmanuel Baptist Church), Kawlpi’ ciamtehna Dairy tungtawn in kidongthei lai ding hi.\nA zi Nangawn in Sih lawh:\nPa Zam Tung Thang a sihni akipan a zi Nu Ning Khan Vung pen lungleng lua mahmah ahih manin, an le tui zong ne zo nawnlo in khakham veii lawh in om hi. A lawmpa nusiat zawh akipan tawmvei ihmu / mengme pan leh ” U Thang in hong ompih den hi ” ci-in ihmu theilo in om hi. Tua bang teng tawh pai toto in, nasep silbawl akipan sem zo nawnlo zah dingin thakia le lungkia cipin om hi. A sawtsawt ciangin, zatui zaha akipan bawl theih bangin kibawl ta le hoih thei lo ahih manin, a lungsim omzia nangawn man / hoih nawnlo hi. Lungsim hai/ le mawl pian gawp ta ahih manin, October 13,2007 ni-in a teenna Inn sungah deihloh penpen sihna tawh khasiat huai takin amah le amah (–) thu in leitung nusia hi.\nTagah Unau 6 te Topa’n Nusialo:\nAmau nupa in Pasian piak pasal (3) leh numei (3) nei uh a, a Nu le pa a sih ciangin a papi uh Rev. Dr. Cin Lian Sum (Pastor- Emmanuel Baptist Church) in Kawlpi ah kemin pantah hi. Pasian huhna tawh tu in a tapa Uzaw pasalte nih Michigan State, USA ah om uh a, numei khat pen Dr. Suum i tapa Sia Mangpi tawh Australia ah om hi. Numei uzaw pen pasal nei-in, a pasal tawh Malaysia ah om in, adang nihte bel Kawlpi ah a papi Rev.Dr. Cin Lian Suum in kem hi. CNF/A te’ bawlsiatna hanga nu le pa nei nawnlo hih tagah Unau 6 te Tagahte’ lamah a pang tawntung i biak Pasian in nusia peuh mah kei ta hen!\nA Kaikhawm: Sia Khampeek (Tongsan pu)\nInsein kidona le Zomite\nPianpih Pau tawh Pasian Biakna


url: =Tulaai Leitung Thuthang Tuamtuam Updates April 17, 2015 :: ZOMI DAILY\nposted on 18 April 2015 at 4:08 pm Lomkholna: Khawmpau, Myanmar, News, World, Zomi\n· Iraq gam Irbil khuapi a om US te Palaai zumpi kiang ah Bomb puakkham a mi 3 si in 5 liam uhhi. Tuni mah in Baghdad khuapi sung mitam mahmah munkhat ah bomb puakkham a, mi 29 si in mi 20 liam uhhi. Hih bomb puakkhamsak peen ko kahi uhhi ci in IS-Islamic State migilote in taangkokhia uhhi.VOA\n· Maaikaal sung ah Australia gam Melbourne khuapi sung a kibawlding Gaalpi masa laai a gaalkaap te kum 100 cin pahtawina pawi asusia ding IS migilo te khut zat khangno mi 5 AU palik ten April 17, 2015 ni in man uhhi. Tuaban ah adang aomlaai khaakleh ci in Palik 200 in khuasung pheklek ziahziah uhhi.BBC\n· Vietnam gam pan Australia gam ah gambeel ngending a Tembaw tawh apai mi 50 Australia gam atung sa April 17, 2015 ni in agam uh puakkik ci in Fairfax thuthang te in gen uhhi. Ahizong in kumpi thunei lampan bangmah gencianna neinailo uhhi. Nungkum in Sri Lanka gammi 157 zong agamsung pan un nawtkhia in Naru tuikulh tung ah koih miau uhhi. BBC\n· Saudi Arabia gamte in Innteng naseem Indonesia gammi numei Siti Zainab kum 37 April 15 ni in ngawngtan uha, April 17, 2015 ni in Kami Binti Medi Tersim kici nupi khat ngawngtan leuleu uhhi. Hih Numei geelpeen Naucing Innteeng naseem uh hia, anaucin te uh that ahihman in thukhen zumte thukhen bang athuak uh ahihi ci uhhi. Hih thu hang in Indonesia kumpi te in Jakarta khuapi a Suadi palaaipi te hawlkhia pah lel uhhi. BBC\n· Iraq Avamangpa ahi Saddam Hussein I mimuan mahmah lak ah acianlaai leh US ten adeih valval uh mihingkhat ahi Izzat Ibrahim al-Douri kum72 Baghdad khuapi saklam Salahhuddin province sung ah April 17, 2015 ni in gaalkikaap napan si hi ci in Iraq kumpi te in taangkokhia uhhi. Douri nautang tenbel nial uhhi. Ahizong in DNA sitding in Baghdad khuapi lam ah aluangpuaphot uhhi.Amah peen IS migilo te kipatkhiatna pupi khatzong hi ciin gen uhhi.BBC\n· Afghanistan gam Jalalabad khuapi sung Bank maikhat ah April 17, 2015( April 18 Asia hun ) in migilo khat in Cycle tawh ataaikawm amah le amah kipuakkham sak a, mi 22 si in 50 liam uhhi ci in Afghanistan gam thunei te in taangkokhia uhhi.BBC\n· Ko Kant gaalkaap 250 kiim taw Ko Kant te phualsaatna Gaalphualpi Kawl tuibuah pawi sung in Kawlgaalkaap ten hanciamtak in asimleh April 17, 2015 ni in kalazo uha, kawl gaalkaap 17 si in 110 liam ci in April 18 ni in kawlgaalkaap ten taangkokhia uhhi. Ahizong in Ko Kant leh Ta-aih gaalkaap ten hikei ci in nial uha, Ko Kant phualpi taktak alaakzawh nading uh hanciam mahmah kuullaaiding leh tamkhop beikulding ci in nuihsan uhhi. May 1,2015 Wa gam a kibawlding Mualtungmi khawmpi ah Ko Kant leh Ta-aih te apailohding kawlkumpi in deih himah leh sapna ngah kahihman un kapaiding uh ci in apawlnih un gen uhhi.VOA\n· Latin-American leh American te kikaal ah Palaaipi asem Pope Francis ongtungding September kha sung USA gam ngaihhawh in ongzinding a, Cuba gamzong luutsuakding geelna nei himah leh luutding luutloding cih khensat zo mahmah naaikei ci in Vatican zumpi ten April 17, 2015 ni in taangkokhia uhhi.VOA\nTukaal sung Busy lua mahmah kahihman thuthang ongsuakzopan ngaihdam bawm ah maw\nPrevious: Sia Do Khup Khuithak Kingahta\nNext: Inn lam ciah ciang i lunggulh ~ Hau Za Cin


url: =Tuni-a Ciatlohna Ziingciang' ading Siatlawhtheihna\n"Tuni-a Ciatlohna/Telcianlohna-in Ziingciang' ading Alauhuai Lungkhamna/Siatlawhtheihna (Today's Uncertainty is Tomorrow's Risk" cihthu minam sung-ah aki lungngaih ding-in lunggulh-ing. Hih laaigualpen mihing' khat nuntaakna sung-ah siatna alauhuai apiang sakthei siatlawhtheihna/luangkhamna (Risk: Zomi paukam-tawh abunh mahmahding kammal telcian lo-in siatlawhtheihna kahong zangh-hi) suutna-ah naakpi-a akisin, hih-tawh kisai laaibu adiak-in Social Work Theory and Practice-ah nasia tak-in kisin-a, laaibu mahmah akigelhkhia, gelhsa aki endik-zong vuum-hi.\nMi khat' nunna tuhun-a akicianlo, ziingteh bang tuakding, bang-in zomding, bang lawhding cihte ciatlohna (kiciatlohna, theihciat lohna,....)-pen maailam' ading, aziingciang mahmah' ading-a siahuaina ahihi. Gentehna atheihnoppen ding-in, leilam-tawh gamdang apai mi khat' kiang-ah agent khat-in, "hiah nana ngaak-ou" ci-in nusia ziau-a, "denteh bang piangding, bang suakding, kua-in an vaakding, bang tanvei sawtding, tua zom-ah bang hiding, koilam zuanding,...." cih-a kipan maailam nai-khat' ading bekbek nangawn theihlohna, ciatlohna, leh sepzuih theihlohna-pen tua hong piangding theihloh hunsung' ading-in siatlawhtheihna (risk) ahihi.\nZomi ataangpi-pen telcianlohpi asihpih ngam bangkeek-a ahaiihaan vive kihi simsim-a, Pasian' thu lamsang, minam lamsang, politics lamsang atel mahmah, a-um mahmah, asihpih ngam daan-in eileh-ei akikheemcipte kihi simsim-hi. Pasian' thulam ahihleh atheikim daan-in kiseh I-hih man-in hihlaai-ah minam thu aguipi-in I-en dinghi. Minam' maailam-pen tulaaitak ciatlohnate (uncertainties)-tawh kidim-in ka-mu thei-hi. Tukum ciatlohna-in maaikum' ading siatlawhtheihna ahihi. "Zomi" cih mahmah pahphot-pen politics lam-a alubawk diakdiak daan-a akisehte nangawn-in athugen-uh kicianlo (uncertain) mahmah-hi. Zomi huamna lamsang-ah thankiik bang-in sanzeel, engzeel-in, mun khat-ah, "Tedim, Tonzaang, ..." adang mun khat-ah, "Chin State buppi huam,..." adang munte-ah, "Zomi-pen Chin-hi,..." hihte-pen Chin State sung-a mihingte' kitukalhna hi kilkel lo-in, Zomi akici phaanphaante' kitukalhna ahihi. Avekpi-in dinkipna kician omlo ahihman-in ciatlohna/uncertainties ahi uhhi.\nHih ciatlohnate' tung-ah ciatlohna abaakgol mahmah khat-pen 2008 Constitution Puahphatding/Laihding cihthu ahihi. Tuni ciangdong gamuk thuneite' lampan-in kamlapna om naailo-hi. Daw Aung San Suu Kyi (DASSK) gamdang-ah azin kawikawina (mundangbel cian saamkeng-in Melbourne hong hawhna) aziak-pen ama' thugenna tungtawn-in, "2008 Constitution Puahphatding hong tawsawn/panpih/support un" cih thuluu ahihi. Agamdang-a NLD-LA te mahmah nangawn-in atheilo-hiam, aki theihmawhbawl-hiam; tua vaai gen-in nei vetlo-in, "2015-a President ding" peuh cigiap leltak, DASSK' zotna hibanghi cihlah om tuanlo, support-na lah bawllo, laklo, gelhlo,.... hihpen Kawlgam' maailam ading risk lianpi ahihman-in Zomite' ading inzong risk lian mahmah khat ahihi, banghanghiam cihleh minam dinmun-pen 2015 Kiteelna tawh kisai kipelhna-hiam, lawhsapna-hiam banghiam khat omleh akuang kiaukiau khuaimeivaak amit pahding zahdong-in Zomi Identification sung-ah vulnerability (thaneemcipna/poina/zoina) om gige-hi.\n2015 Kiteelna' ading-in hih dinmun-ah NLD Party mahmah' dinmun banghiam, 2008 Constitution Puahna/Laihna a-om keileh Kiteelna-ah pang veve ding-hiam, Boycott ding-hiam cihzong lamkaal-ah omlaai mawk-hi. NLD phungpi nangawn tua dinmun ahih nungsang Zogam-a ZCD, CNP, NLD,..... khempeuh' dinmun akician naailo suak-hi, ahizong-in upmawhhuai thu-ah ZNC leh NLD longaal adang party te'nbel 2008 Constitution Laih/Puah nading-a Boycott ding sang-in munngah ziau nading alungluutleh kihel ziaulel ding-a, tua-ah ZCD leh NLD-in tuate mah-tawh hong tonkhawmleh apapai pianpian cihna ahihi. Alangkhat-ah, Kawlgam thuneite' ngeina omsa (I' thuaksa) mahbang-in a boycott nuamte'n boycott, eiteng kiteel lelding ci-a hong zoptoh mawk uhlehbel kum 4-5 sung adiak-in Zomi minam sung-ah atung-a vulnerability in national identification ziak-in naakpi-in minam hong cina to-pahding muhsa ahihi.\nTua ahihleh tuni-a I-ciatding (to be certain) minam' maailam ading-in 2015 Kiteelna vaai sang-in minam sung-ah akisamzaw honkhat omding-hi. Deihna-ah, Kawlgam political kimawlna tualpi akhung pan-in tualpi sung-a kimawl ding-a akiging mite thapiakna leh tua kimawlna-ah phiittum hong paikei lehzong thapia ding-a akuante-in khuisa hiat bek-a innlam zuatpahding dinmun-ah mipite I-om kha-hiam cihthu ahihi. Minam cihpen minam' tung-a thuneite' thuneihna-tawh kisai mahmahsaam napi-in minam cidam nading liinlian-pen aminam anei mimal kimciat' tung-ah kinga zaw-hi. Israel mite-pen amau' tung-a thuneite' thuneihna lian-hi, aizong-in akithehthaang hunlaai-in a-omomna uh-ah aminam-uh zumpihlo thamlo-in, naakpi-in minam' ading pang thei uhhi. Pepsi company neipa-in, "Israel mite' ading paii-khat" ci liang-in agam, aminam phawk-hi. Hihte' ziak-in gamdang-a asin-uh siamna tengmah-tawh Topenna angah ciang-in agam-ah mapang ziahziah thei-hi. Minam cihpen thuneite' khut-ah honkhat akingak saam hang-in aminam nei mite' tung-ah aguipi kinga-hi.\nTu mahmah; nang leh kei' khang-a I' kiciatlohna (uncertainty)-pen I' tu I' tate' khang' ading-in siatlawhtheihna (risk) lianpi ahihi. Hih kiciatlohna-pen ei' khang-ah I' vaansiang (solve) theihkei ngeingeileh tulehtate' khang-ah bangmah mann nawnloding, "Zomi" cihzong kiza nawnlo lelding dinmun ahihi. Tua ciang-in pawlkhatte (na mitkha uhleh lungsim kha-tawh enkhol le-uhcin)-in "Kyaw-naw doh Khyiin Luu-Myiau" aci-tawh adangte-in "Kyaw-naw doh Myanmar Luu-Myo" aci-tawh, om zeekzaak ding muhkholhsa ahihi. Hih kiciatlohnate-pen ZCD leh NLD tung-ahzong kinga peuhmah lo-hi, nang leh kei' tung bek-ah kinga-hi. Kiteelna-ah ZCD kihel keilehzong minam abeiloh thamlo athahaat nading nang leh kei' tung-ah kinga-hi. ZCD-in Kiteelna-ah kihel-in ngahkei lehzong minam guallelh nading leh gualzawh nading nang leh kei' tung bek-ah kinga-hi. ZCD Kiteelna-ah kihel-in lawhcing lehzong minam cidam nading nang leh kei' tung bek-ah kinga-hi, banghanghiam cihleh ZCD-pen political party ahihman-in amau' political field' ading-a ciangtan (limit) huang sungbek-ah hong kimawl lelding-hi. Minam cihpen political party tung-ah akingak ngeingeileh sawtlo-in cimh (colapse) dinghi. Tua ahihman-in minam cidam nading bangdang tung-ah kinga lo-in nang leh kei' tung-ah, nang leh kei' thumaanna leh muanhuaina (righteouness & faithfulness --Paunaak-ah: thumaanna-in minam tawisaang)' tung-ah, nang leh kei' lungkihualna leh pankhop siamna' tung-ah, nang leh kei' tungbek-ah kinga-hi.\nTua ahihman-in tu laaitak-a minam vaai I' dinmun, ei mimal mahmah' saanna leh dinkipna naakpi-in thupi-hi. I' kiciat keileh siatlawhtheihna hi-a, I' kiciat theih nading ei' kibawltheih ahihi. Akician ding-in minam dinpihna-ah Kawlgam' Kiteelna tung peuh-ah, Kawlgam' democracy tung peuh-ah, ZCD tung peuh-ah, NLD tung peuh-ah I-kingakleh kiciatlohna (uncertainty) taktak ahihman-in minam kilawhsamding cihnopna ahihi. Minam zuun nading-in hong panpihthei ciangciang ombek-a, sisan-tawh luangkham-a hong sepsakding kuamah omlo-hi, nang leh keibek I-hihi. Pasian' thu seem-ahzong tuabangmah ahihi. Na' pastor te-in nang hong honkhia theilo ding-a, na' nulehpate' Khazihmi suahna-peuh, innphiat-zawh kumtam manpeuh cihte-in hong honkhia theilo-hi. Nang mahmah' saanna, upna leh sepsuahna bek-in nang hong honkhia theiding-hi.\nMinam-pen cina mahmah-hi. Cidam hetlo-hi. Aziak kitel zolo-hi. Kiciatlohna (uncertainty)-tawh kidim laaitak-hi. Khalam, Sociallam, Politicallam, Societallam, Communallam suutna leh kankhiatna omlo-hi. Minam' ading khitui luang-a thungen omlo-in, aituam' ading thungen-a kap nguutnguut kitam mahmah-hi. Minam' ading khuukdin-a athuum biakna siate muhhak mahmah-a, minam' ading antang-a thungen kuamah om lo-hi. Hihte khempeuh, "na' angsung (self) nusia inla, singlaamteh pua-in hongzuui in" hongci Pasian' Lampi-tawh kipelh-hi. Akipelh nungsang ciatlohna (uncertainty) ahihi. Pasian' thuzuui khempeuh-in Pasian' kammal bang-a nuntaakna leh khuasakna aneihleh cian (certain) mahmah ahihman-in siatlawhtheihna (risk) tawmtuam-hi. Tua-tawh akibang liinlian mah-in minam vaai-ah minam' neihkhop ding-a kilawm lungpuak (minam itna, minam khualna, maailam saaupi en-a kamkup khopna, geelkhopna, mapan khopna,....) I-neihleh cian (certain) mahmah ahihman-in minam' maailam ading siatlawhtheihna (risk) tawmtuam dinghi.\nTuni ciatlohna-in ziingciang' ading siatlawhtheihna ahihi. Siatlawhtheihna (risk)-pen kipelhkhol thei-a, lungngaihna kicianlote-in ahihleh amau' siatlawhtheihna (risk)-ding keekkeek-mah bawltawmtawm uhhi. Hih-pen Kum Luui sung-a ciatlohnate Kum Thak' ading Risk asuahloh nading-in Kum Luui sung mahmah-ah minam vaai hileh Khalamsang hileh, banglam banglam hileh kiciat sitsetna-tawh Kum Thak dawntuah theikim ciatding lunggulhna ahihi.


url: =Khaimulen Tapong i cihcih Tangthu atom in. - Laibu Saal\nHome > Taangthu > Khaimulen Tapong i cihcih Tangthu atom in.\nKhaimulen Tapong i cihcih Tangthu atom in.\nArakan Liberation Army (ALA) makai Khaimulen.\n1948 kumin Kawlgam in Bristish khut sung pan suahtakna alak khit asawt loin gam sungah buaina tampi om hi. Ahang pen Kawlgam makai te in Democracy lungsim vomh zo taktak lo uh ahih man ahi hi. Pu Ne Win in 1962 kum in gam uk theihna thuneihna khempueh la in, Kawlgam sungah ama deih bangin thu zeek hi. Ama deihna athukimpih lote leh ama langpang te khempueh cikzialo tak in bawlsia in suam lum pahpah hi.\nThuman lo gamtatna leh zawhthawh thu tawh kimakaihna deihlo mi tampite lak ah Zomi te zong kihel uh hi. Tuate gen ding ci leng mimal leh kipawlna tuamtuam tampi om kha ding hi. Ahi zongin neulai pek akipan Zomite tangthu sungah amang mawh khat ahi Khaimulen Tualgal (Khaimulen Tapong) thu tawm hong gen nuam ing. Mimal in ka tuak khak thu hi lo ahih manin, ka zakna bangbang hong gen kik ding ka hi hi. Hi bang tangthu nengneng te pen ih kigen kikkik kei leh a mangthang thei ding tangthu pawlkhat om thei ahih manin khanglai/khangthak te in theih ding kilawm leh manghilhlo ding hoih kasa thu khat ahi hi.\nALA Makai Khaimulen leh apawlte, Dekte Gam ah.\nKhaimulen Tapong i cih pen, adiakdiak in Ne Win ukna deihlohna le Khamtung (Zogam) suahtak nading hanciamna khat ahi hi. 1975 kum tukhun guahtui tam mahmah laitak in Zomi galkap 20 leh Rakhine (Arakan) galkap 100 te kipawl in Zogam ah hong kuankhia uh hi. Hi Zomi galkap te le Rakhine galkap te pen Karen gam a om KNU te kiangah galdodan sin uh a, tua lai pan Training aman khit uh teh Shan gam tawn in Kachin gam KIO te kiangah va pai uh hi. KIO te kiangah kha 2 sung kilawmtatna abawl khit uh teh India gam Nagaland tawn in Zogam ah lut uh hi. Zogam galkap makai pen Major Sa Lian Zam hi a, kipawlna min pen Chin Liberation Front (CLF) kici hi. Rakhine galkap makai pen Khai Moe Lin kici pa hi-in, Arakanes Liberation Army (ALA) kici uh hi. Kawlgam kumpi asem ngei U Nu panpih na tawh galvan le thauvui thautang tawh Zogam leh Rakhine gam ah hong kuankhia uh hi.\nKawl galkap te in Khaimulen tapong (CLF le ALA kigawm) te Zogam hong tung cih a theih ciangin patau mahmah ahih manin, Kawlpi pan galkap 400 kuanto sak uh a, Gangaw ah zong galkap 300 kiging sa in om sak hi. Tua Kawl galkapte amakaihpa pen Capt. Maung Aye ahi hi. Khaimulen tapong te in Saizang, Phunum le Vangteh kual teng hong tung ta uh hi. Sapan ken ah zong Kawl galkap te do dingin kiging sa in om uh hi. Tuukguah nuai ah, natna satna le gilkial dangtak haksatna tampi tuak uh ahih manin Zogam mipi te khiangah huhna hong ngen uh hi. Mipite in Kawl kumpi te kihta uh ahih manin, tua hun laitak a khua tuamtuam a om hausa upa te in zong, Kawl galkapte khut sungah ki-ap ding na hanthawn zaw ta uh hi.\nTua bang a Kawl galkapte khut sungah a ki-ap masasa pen Kawl galkap te in cikze lo tak in na kaplum pahpah hi. Khuasak ah Zogam galkap mi 4 kikaplum ahih manin mipi te dipkua mahmah uh hi. Tua mah bangin Saizang khua gei pan aki surrender Zogam galkap te zong, amit uh tuamsa in kigual sak a, M16 tawh a banban kaplum uh hi. Khaimulen tapong 120 lak pan bangmah thei lo galkap nautang mi 40 bek suakta hi.\nBy: Eng Mang\n1. The Justice of Tatmadaw - Burma Army by Dr. Vumson Suantak\n2. Suppression of Chin national movements by Pu Lianuk\nKipawlna Random Posts Taangthu\nItem Reviewed: Khaimulen Tapong i cihcih Tangthu atom in. Description: Rating: 5 Reviewed By: Cinpu Zomi


url: =Kawlpi Honghawh Ve ~ Rev. Thang Van Lian :: ZOMI DAILY\nposted on 18 July 2016 at 11:25 pm Lomkholna: Article, Thangvanlian\nLeitungbupah Zomite’ tam penna khuapi ci leng akikhial het lo ding Kawlpi ah hong hawh ve… ci-in kong zawn nuam hi. Uang gen lua nong sa phial ahi ta zongin Zomi, Mizo, Asho, Cho, Laimi, Khumi leh Matu kici Zomi teng a kim penna khuapi khat ahih manin leitungbupah Zomite ih tam penna aci ka hi hi. Tua hang mah hi-in um ing Pu M L Thangbawi (Yangon) in ‘Zogam Khuapi’ ci thei zel hi. Nidangin Zo Zum na om ngei takpi a, Pu Van Kulh in Hakha ah tuah hi, kici hi. Na kampau kibatpih setset Tedim Zomi bekbek zong Zo suan lakah a tam penna mun khuapi khat ahih manin nong hawh limlim ding kong zawn nuam hi.\nTangthu kante’ gen ngei danin ci leng kum zalom 12-13 pawlin ih pu ih pate in Shan ukpite thuak zo loin leh Kawlte mahmah zong na nang lah uh hi ding hi ven Kalay-Kabaw kuam teng paisanin tu a ih tenna Chin State, Mizoram State leh Manipur State dongah na lal uh hi. Ahi zongin tuni-in tua ih paisansa leitang tengah khangthak Zomite tampi tak om ta ahih manin Hmatpongtin (Myanmar National Registration Card) na neih kei phial leh zong hong zin sawm veve in. Gampua a hong zinsan gamdang citizenship nei khinte zong hong ngaih zin pak un, ci-in kong zawn hi. Ahih theih leh Cope topan Zomite’ adingin lai hong bawlsak zawh kum za cinna pawipi khat zong 2010 ciangin nasiatak kibawl ding ahih manin tua kawmin hong hawh un.\nVanleng zangin Yangon lam nong tot ding leh Yangon khuapi sung zin tuna ding patau kei in. Meltheih tanau bulnai a om kei leh zong dah kei in. Yangon khuapi ah Tedim Zomi bekbek Tedim khuapi a inn om zah dektak bang om ta ding hi, kici hi. Yangon a om Zomite in Kawlpi vanleng zuih dan ding lam hong lak ding uh hi. Yangon pan direct a nong pai theih leh minute 90 bang sawt ding hi. Kumpi vanleng leh company vanleng (Air Bagan) ci-in nisim a len loh hang kal khat nih vei thum vei bang vanleng om hi. Vanlengte pen khat veivei Mandalay lamah kawi len phot tadih thei uh ahih manin na lungduai lam a kilatna khat hong suak ding hi. Vanleng tuan man pen tu sawng teng company ahih leh Ks. 105000/- hi a, kumpi’ a ahih leh Ks. 65000/- kim pawl hi.\nYangon – Kalaymyo pen lei lam nong zuih nop leh zong kingah hi. Ahi zongin ni 2 bit bang sawt ding hi. Ih pu ih pate in Tuikangpi acihcih uh Chindwin gunpi leh Guntawbing zong ana cih ngei uh Gunkhawm (Kalaywa) na muh nop leh Mungzua (Monywa) pan tui lam zui-in hong pai in. Azenzenin India lam pan lei lam zui a pai ding na ut leh Champhai hiam Moreh hiam tawnin kipai thei hi. Lei lam nong zuih ding a, Hmatpongtin na neih kei leh lawm hoih khat peuhmah tawh nong kithuah ding hong vaikhak nuam ing. Kawlgam ah mi a heek thei ekek om zel bek tham loin sum liausak nop manin palik leh thunei tuamtuamte mit kha gega den uh ahih man hi. Kawlgam ahoihna khatah a zia khat thei phot leng apiang theilo om lo lel hi.\nMoreh-Tamu lam nong zuih ding leh ‘India-Myanmar Friendship Road’ kici 2003 khawng a kihong kultal kizut lampi nuam mahmah zui-in Kawlpi nong tung ding hi. Ahih hangin gun lei lui leite pen Kawl kumpi’ bawl ahih manin kisia mahmah ta a, lum ziazua-in ging zaizai keei ahih manin cimphawng zawzen ding hi. Hih lampi pen Asian Highway zong hi a, Kawlpi ah hong lutin Gangaw tawnin Mandalay tung hi. Mandalay panin leilu lam Muse ah pai to a tua panin Ruill tawnin Sen gam lut hi. Nisuahna lam leuleu ah Shan State nisuahna-leilu lam tawnin Mongla pan Sen gamah khat lut kik hi. Shan gam nisuahna-leitaw lam Tachileik panin Laos gamah khat lut suk hi. Kawlgam leitaw lamah khat suk tai a, Yangon ah lutin tua pan Myawaddy tawnin Thailand gam Mae Sot ah lut hi.\nChamphai lam nong zuih a leh Ciau icihna Zokhawthar ah, tua pan Haimual khua ah, tua panin Laitui ah cih bangin Tedim khuapi nong tawn ding hi. E..! Tedim lam nong tot leh ahoih mahmah khat hi ci ing. Sihzang, Vaiphei, Thahdo, Dim, Teizang, Zo, Khuano cihbang mite’ mitkeuhna ih ci diam civilization kipatna hoh ih ci zaw diam common lanluage neih kipatna leh minam kician khat hih ding ih kipatna khuapi ahih manin na muh ding kong deihsak hi. Hibang a kong gen deudau dihdih zenzenna ahang in “Myanmar Guide Map” kici gamlim sungah “Distance Miles” kici en lehang khuapi 43 te khat le khat a kigamlatna kigen sam napi Zomite’ tenna khua khat zong kidawk zo lo hi. Ngaihsut ding tampi hong phawk sak ka sa hi.\nZokhawthar kici Ciaului pan Kawlpi nong paisuak nop leh Jeep gol ahat mahmahte nong zuih kul ding hi. Tuk guahtui kap ciangin Manlong kici Bus-te zong tai thei zel uh hi. Tedim na giah nop a, zinbuk na ut leh Myoma kici khualai vengah ‘Cherry Guest House’ khat na om ding hi. Restaurant zong thum le li mah om hi. Kawl an, Sen an leh Mang an cih bang an lim tuamtuam zong akinek theihna ‘Mingalar Restaurant’ zong Lawibual veng Lamzang Lamka ah om hi. Tedim – Kawlpi pen Mawtawpi nam nih, Zotaang Super Express leh Shwe Thazin Bus ut zawkzawk na zui thei hi. 2010 kipat ciangciang pen mawtaw sap paisuk Ks. 3000/- hi a, paitoh lam Ks. 3500/- hi. Mawtaw nungzuite pen kum naupang lai pilsinna kician neilo tam zaw ahih manin hong hap goihgoih khak zenzen uh leh amaisak dingin hong kiging in. Ngaihdam bawm golpi khat nong kigin kul ding hi.\nTedim pan zing lam 6:30-7:00 kim pawlin Bus-te ding khia uh hi. Saimual kici Tedim kigal muh tawpna mualah thungenin hong khawlpih ding uh a, biakna sia na hih leh thu na ngen thei ding hi. Thungen dingin mawtawte in sehkholh nei ngei lo zaw uh a, ‘Ken hong ngen ning ei’ aci masasa in a ngen hi mai hi. Amai lam a tute pen VIP kici diak se a, tuate’ lak pan thungen tam pen hi. Taingen khua ah zing an ne-in kikhawl a, tua lai mun pen Falam, Hakha, Thantlang leh Tedim Tonzang paina lamkabom ahi hi. Tedim-Kawlpi pen tai 56 (90 km?) dektak hi a, nai khat tai 15 speed kim tawh akihawl ahih manin no lam highway-te tawh kiteh thei lo ding hi. 2005 kumin Ciau leh Tedim kikal pen India kumpi in lamzikpi hong bawlsak sawmin alignment zong hong bawlsak khin napi Kawl kumpi in phal nai lo aitam tu dong mah kibawl nai lo phot hi.\nGen le gen kizomin gen vet leng Tedim – Kawlpi lamzikpi pen Galpi II-na lai a Mikangten galtaina dingin a bawl pak uh tu dong akizang lai ci veh aw! Lampi neu, kultal lah kizut lo ahih manin mawtaw dam pai-in kilok ziahziah hi. Kultal kizutna tawmtawm om sam ven a tamzaw nuam thei nai lo hi. Kawl tun kuan ciangin ‘Suh-khin-tha’ kici khuadah mual hoih mahmah khat na om ding a, tua panin khuadak suk lecin na khangah Zomi lia le taang-te’ tual lenna ‘Kalay University’ na mu pah zihziah ding hi. Kawlpi pan Tedim kah ciangin tua lai munah mawtawte in thungetna hun hong zatpih uh hi. University bek hi loin Kawlpi dungsuk khempeuh zong kimu thei lai ahih manin na paicilna ahih zenzen leh bang na lunglutna hong khang mahmah ding hi.\nTedim lam ahi a, Tamu lam nong tawn ahi zongin lamkal a lai kigelh peuhmah Kawl lai vive na hi ding ahih manin Kawllai na sim theih kei leh koi khua kitung ta, cih nangawn na tutpihte na dot mai kul ding hi. “Welcome to Kalaymyo” cih bang na mu kha kei ding hi. Kawl lai bek kizang hi. Tua bang teng tawh nong tun phet mahin Zomi Zogam mai lam ding na veina leh na lunghimawhna hong khang semsem ding hi. Ken bel tua pen akipatna hi pan hi, kong ci ding hi. Kawlzang nong lutsuk ciangin Thangmual huih siang leh Kawlzang khualum kilamdan zia zong naphawk ding hi. Nidangin lutcilna Tai 9 kici munah mihing leh van check-na gate khat om a, Kawlpau siam lote kidawm het loin simmawh pha mahmah uh hi. Pasian’ hehpihna tawh tunai lam ciangin tua bang kisitgawpna hong om nawn lo ahih manin lunghimawh kei in.\nNong lutsuk kawmin na tak lam khuadak lecin “Kalay University” kici Mikang lai khat na om sam ding hi. Nong pai suksuk ciangin lam gei na ziat na vei en lecin biakinn paina lampite ah Zolai leh Mikang lai kithuah khawng tawmtawm na om ding hi. Lai kisuangte na sim theih kei leh zong lunghimawh kei in. Bang hang hiam cih leh na ziat na vei a inn khempeuh midang inn hi peuhmah loin Zomi na sanggamte’ neihsa vive ahi hi. Na upmawh loh laitak na kim na kiang a tute khat peuhpeuh “pa-dae” ci-in hong ot veva zenzen leh na kiilat kha phial ahi zongin patau kei in. “Kei kum ta ning” cihnopna Kawlpau hi a, atuak khat le nih hong om ding hi. Kawlpi nong hawh theihna ding lampi teng ih gen leh ih thu hongsau lua ta ei mate! Khuapi sung thu nangawn gen nai lopi-in khawl phot kul leh kilawm ei. Hun lem khatah lai hong khak kik sawm ning maw. Hizah ci phot ni.\nKawlpi hong hawh ve. Ci phot ni leh maw. God bless Zomi…\nPrevious: Zi le Pasal neihhun ~ Mang Ngaih Cin\nNext: I Zopau a khuasuak zodiam? ~ Mungpi Khupson


url: =Thanksgiving le Sizang Mi « Nikonghong\nHome » Sizang (USA) » Thanksgiving le Sizang Mi\nThanksgiving ii khiakna sia Pathian tung ah lungdam kona a hi hi. Leitung ah minam tam mama te in Pathian tung ah lungdam ko biak piakna kinei tek aa, a hun sia khat le khat kibang ngawl hi. American ah thanksgiving sia kum sim November tha nipi 4 na ii nipizawk ni 4 ni (Thursday) ni a hi hi. A ni zui in kivawt ngawl hi. Tua ahikom 2011 kum thanksgiving sia November 24 ah tung ahihang, 2012 ciang November 22 ni hi tu aa, 2013 ciang sia November 28 hi tu hi.\nAmerican te in thanksgiving avawt kipat sia a nanam in kison hikale, 1621 kum Massachusetts state Plymouth khua ah mikang te le Indian te a vawt khop uh lungdam ko neak khopna sia a tambel kison aa, kiciamte hi. Mikang te Europe pan America leitang tung hong thet sawng lai khua thak, mun thak ii om zia te tel cian ngawl lai a hi uh man, haksa sa mama in tam mama thi hi. Tua hun lai in America leitang tung ah a teangtopsa ahi Indian te in, bangbang lo tho ta, bangbang nungta tu ci sia na hil uh hi. Tua ahikom Europe pan a thet sawng lai bang hi ngawl in, ngam thak, lei thak ah nuntak daan hong thiam uh hi. A thet sawng lai bang in thi ngawp nawn ngawl hi. Tua ahikom, Pathian tung ah lungdam a na ko uh ahi hi. Indian te zong in hu, panpui ahikom, amate zong tua lungdam ko neak khopna ah na sam uh hi.\nSizang mi te zong US ngam ih thet zawk ciang, “Rome ih theng le Rome mi te bangma ngamta tu” ci in kawl te paunak om bangma, American ngam ii thanksgiving sia kum simma eima san tek ah kivawt hi. Mikang te in Thanksgiving sia pawlpi zui hi ngawl in, innkuan zui in vawt zaw uh hi. Thanksgiving ni sia innkuan ki siktua ni, kimu ni dan hong suak hi. Ei Sizang mi te laleao ciang, khat le khat aki meal he tingteng vive kihi siat lel tana, inn kuan zui ci zong, pawlpi zui ci zong ei atu sia kibang siat lel ci leang kikhial ngawl hi.\n2011 Thanksgiving vawtna teng en leang, a tam zaw sia SBMC pawlpi lampuina taw akivawt ahi Frederick khua sung hotel khat ah, pai in vawt uh hi. Inn pan neak thei a keng thei teng in keng aa, la sakna, Topa tung ah lungdam kona, biakpiakna te vawt in nuam tak in vawt ci in kiza hi.\nCalvary Burmese Church pawlpi pan Sizang u le nau pawl khat in Laurel khua Pa Nang Khan Pum inn ah ki situa in neak khopna ma vawt in nuam tak in thanksgiving hun te na zangh thei uh hi.\nUSSBC pawlpi zong thanksgiving ni Upa Tual Vum inn ah, pawlpi by law, constitution et khopna le nitak an neak khopna vawt aa, nuam tak in hun te zangh thei hi. November 26, Nino ni ah ngupna thusonna le tentan khat vawt thei hi. Tentan sung ah, Rev. Kip Thian Pau in ngupna (salvation), s/m Awi Khawm Huai in nungzui hina (Discipleship) le Rev. Dr. Thuam Cin Khai in Pawlpi mi hina (Membership) taw kisai hilna nei thei hi. Thu ngai tu in mihing 15 kiim khong bek pha ahihang, nuamsa mama in a khiakna nei in thanksgiving kizangh thei ci in lungkim tek peuma uh hi.\nBy thawngno in Sizang (USA) on November 28, 2011 .\n← Rolling Stone Magazine sungpan Thu pawl khat\tLeitung Ah A Thiangtho Ngawl Bel Munh Te →